text:
INQAKU ELINGUMXHOLO | UBUXOKI OBUBANGELA UKUBA UTHIXO ANGATHANDWA
Ubuxoki Bokuba UThixo Akanalo Igama
OKO KUKHOLELWA NGABANTU ABANINZI
“Asikavumelani enoba uThixo unalo igama, yaye ukuba unalo, lithini.”
INYANISO ESEBHAYIBHILENI
UThixo wathi: “NdinguYehova. Lilo elo igama lam.” (Isaya 42:8) Igama elithi Yehova ligama lesiHebhere elithetha ukuthi “Ubangela Kubekho.”
UYehova ufuna silisebenzise igama lakhe. IBhayibhile ithi: “Bizani egameni lakhe. Zaziseni phakathi kwezizwana izenzo zakhe. Likhankanyeni igama lakhe ukuba libekwe phezulu.”
UYesu walisebenzisa igama likaThixo. Xa wayethandaza uYesu wathi: “Ndilazisile igama lakho kubo [kubafundi bakaYesu] yaye ndiza kulazisa.” Kwakutheni ukuze uYesu alazise igama likaThixo kubafundi bakhe? Uthi: “Ukuze uthando owandithanda ngalo [Thixo] lube kubo ndize nam ndimanyane nabo.”
KUTHENI UMELE UBE NOMDLA?
Umfundisi uWalter Lowrie wathi: “Umntu ongalaziyo igama likaThixo akamazi ibe akanakumthanda xa ecinga ukuba ungamandla nje.”
Ukulisusa igama likaThixo kufana nokulikhupha ngokupheleleyo eBhayibhileni
Indoda egama linguVictor yayisiya rhoqo ecaweni, kodwa yayingamazi uThixo. Ithi: “Ndafunda ukuba igama likaThixo nguYehova, yaba ngathi ndiyaqala ukwaziswa kuye. Ndandivakalelwa kukuba ndide ndamazi Lo mntu bendisoloko ndisiva ngaye. Waba nguMntu wokwenene kum ndaza ndafuna ukuba ngumhlobo wakhe.”
UYehova uyasondela ebantwini abasebenzisa igama lakhe. UThixo uthembisa abo “bacinga ngegama lakhe” esithi: “Ndiza kubabonisa imfesane, kanye njengomntu obonisa imfesane kunyana wakhe omkhonzayo.” (Malaki 3:


c: text/html

text:
ULUTSHA LUYABUZA
Ngaba Ubufanasini Abulunganga?
“Ekukhuleni kwam, eyona ngxaki yam inzima yayikukutsaleleka kubantu besini esifana nesam. Ndandicinga ukuba yinto edlulayo, kodwa ndisavakalelwa ngendlela efanayo nangoku.”
UDavid ngumKristu ofuna ukukholisa uThixo. Angakwenza njani oko ngoxa etsaleleke kwamanye amadoda? Uthini uThixo ngobufanasini?
Ithini iBhayibhile?
Ngaba loo nto ithetha ukuba . . . ?
Kodwa kuthekani ukuba . . . ?
Ithini iBhayibhile?
Indlela obujongwa ngayo ubufanasini iyohluka ngokwendawo okanye ngokwamaxesha. AmaKristu akalandeli oko kuthethwa ngabantu okanye ‘aphetshethwe yiyo yonke imimoya yeemfundiso.’ (Efese 4:14) Endaweni yoko, imbono yawo isekelwe eBhayibhileni.
IBhayibhile ithetha ngokucacileyo ngobufanasini. ILizwi likaThixo lithi:
“Uze ungayilali indoda njengokuba kulalwa umfazi.”—Levitikus 18:22.
“UThixo ngokuvumelana neminqweno yeentliziyo zabo, . . . wabanikela kwinkanuko yesini elihlazo, kuba amabhinqa abo akutshintsha ukusebenza kwawo kwemvelo kwaba kokwahlukileyo kwimvelo.”
—Roma 1:26.
“Ningalahlekiswa. Abahenyuzi, nabanquli-zithixo, nabakrexezi, namadoda agcinelwe iinjongo ezingezozamvelo, namadoda alala namadoda, namasela, nabantu ababawayo, namanxila, nabatshabhisi, nabaphangi abayi kubudla ilifa ubukumkani bukaThixo.”—1 Korinte 6:9, 10
Enyanisweni, imilinganiselo kaThixo yokuziphatha isebenza kubo bonke abantu, enoba bangamafanasini okanye baneminqweno yokulala nabantu besini esahlukileyo. Inyaniso kukuba, wonke umntu ufanele azeyise xa eneminqweno emenza aziphathe ngendlela engamkholisiyo uThixo.
Ngaba loo nto ithetha ukuba . . . ?
Ngaba loo nto ithetha ukuba iBhayibhile ikhuthaza ukuthiywa kwabantu abangamafanasini?
Akunjalo. Enyanisweni, iBhayibhile ayikhuthazi ukuthiywa kwakhe nabani na
Ngaba loo nto ithetha ukuba amaKristu amele angayithobeli imithetho evumela ukutshata kwabantu besini esinye?
IBhayibhile ibonisa ukuba umtshato umanyanisa indoda nebhinqa. (Mateyu 19:4-6) Kodwa ke, izinto ezithethwa ngabantu ngemithetho yokutshata kwabantu besini esinye zinento yokwenza nepolitiki, kungekhona indlela yokuziphatha. IBhayibhile ithi, amaKristu akamele athathe cala kwizinto zepolitiki. (Yohane 18:36) Ngoko ke, akayixhasi imithetho karhulumente yokutshata kwabantu besini esinye okanye amafanasini.
Kodwa kuthekani ukuba . . . ?
Kodwa kuthekani ukuba umntu ulifanasini? Ngaba unako ukutshintsha?
Ewe. Abanye ngenkulungwane yokuqala batshintsha! Emva kokuchaza ukuba abantu abangamafanasini abazi kubudla uBukumkani bukaThixo, iBhayibhile ithi: “Abanye kuni babenjalo kanye.”
Ngaba loo nto ithetha ukuba abantu ababekade bengamafanasini abacingi ngezinto ababezenza ngaphambili? Akunjalo. IBhayibhile ithi: “Nambathe ubuntu obutsha, obuthi ngolwazi oluchanileyo benziwe bube butsha.” (Kolose 3:10) Utshintsho yinto eqhubekayo.
Kodwa kuthekani ukuba umntu ofuna ukukholisa uThixo useneminqweno yobufanasini?
Njengawo nawuphi na umnqweno, umntu unokungawuvumeli ukuba ukhule okanye enze ngokuvumelana nawo. Njani? IBhayibhile ithi: ‘Qhubekani nihamba ngokomoya anisayi kulawulwa yiminqweno yenyama konke konke.’—Galati 5:16
Phawula ukuba le vesi ayithi umntu akazi kuba nayo iminqweno yenyama. Kunoko, xa ezixhobisa ngokufunda iBhayibhile yonke imihla aze athandaze, uza kuba namandla okuxhathisa loo minqweno.
UDavid, ekuthethwe ngaye ekuqaleni, ukufumanise kuyinyaniso oku
Ekugqibeleni siyonwaba xa sithobela imigaqo kaThixo. Siqinisekile ukuba “iyibangela ibe nemihlali intliziyo,” ibe ‘ekuyigcineni kukho umvuzo omkhulu.’
Funda Okungakumbi
Ngaba Umtshato Yinto Nje Yobumnandi?
Funda indlela indima yendoda nomfazi eyamiselwa nguThixo enokubanceda ngayo baphumelele baze bonwabe.

robotstxt: allowed

filter: keep


text:
INQAKU ELINGUMXHOLO
Inyani NgeHalloween
Ngaba iyabhiyozelwa iHalloween kwindawo okuyo? EUnited States naseKhanada iHalloween yaziwa kakhulu ibe ibhiyozelwa nyaka ngamnye ngo-Oktobha 31. Ibe ke phofu, eli siko likho kwiindawo ezininzi emhlabeni. Kwezinye iindawo kukho iiholide, nangona zibizwa ngamagama ahlukeneyo kodwa uya kufumanisa ukuba zisondele kwiHalloween: ukunxibelelana kwabantu kunye nelemimoya
MHLAWUMBI wena akukholelwa kwimimoya. Usenokucinga ukuba ukufak’ isandla kumbhiyozo weHalloween nezinye izinto kukuzonwabisa nje nokufundisa abantwana bakho. Sekunjalo, abantu abaninzi bathi le mibhiyozo ayilunganga ngenxa yezi zinto zilandelayo:
IEncyclopedia of American Folklore ithi: “IHalloween ithetha ukunxibelelana kwabantu nezidalwa zomoya, ezininzi kuzo ziyoyikwa.” (Funda ibhokisi ethi “Uluhlu Lweziganeko ZeHalloween.”) NjengeHalloween, imibhiyozo emininzi ize nabahedeni, ibe isekelwe ekunqulweni kwezinyanya. Nanamhlanje, ehlabathini lonke abantu benza imibhiyozo efana nale ukuze banxibelelane nemimoya yabafi.
Nangona bekusoloko kusithiwa iHalloween yiholide yaseMerika, nyaka ngamnye aye esanda amazwe ayibhiyozelayo. Noko ke, oovuk’ engceni kulo mbhiyozo abazi ukuba iimpawu, imihombiso kunye namasiko eHalloween amela ntoni, ibe amaninzi kuwo anento yokwenza nezidalwa ezingumoya kunye nobugqi.
—Funda ibhokisi ethi “Yayivela Phi?”
Amawaka amaWiccans
—abalandeli benkolo yobugqwirha —alandela izithethe zabanye abantu bamandulo baseYurophu, ababiza iHalloween ngegama lakudala elithi Samhain yaye ayijonga njengobona busuku bungcwele enyakeni. Licaphula amazwi omnye ekuthiwa ligqwirha, iphephandaba iUSA Today lathi: “AmaKristu ‘akaqondi ukuba abhiyozela iholide yethu kunye nathi. . . . Siyayithanda ke loo nto.’”
Imibhiyozo efana neHalloween ayifundiswa eBhayibhileni. IBhayibhile ilumkisa ngelithi: “Maze kungafunyanwa namnye kuwe . . . uvumisayo, noqhelisela umlingo, nohlaba izihlabo nokhafulayo, nobopha ngoomabophe, nobuza koneshologu, noyinkunkqele ekuxeleni iziganeko kwangaphambili, nobuzisa kwabafileyo.”
—Duteronomi 18:10, 11, funda neLevitikus 19:13; Galati 5:19-21.
Ngenxa yoku, bubulumko ukwazi imvelaphi emdaka yeHalloween neminye imibhiyozo efana nayo. Xa unokuzazi ezi zinto, unokuba ngomnye wabantu abangazibhiyozeliyo ezi holide.
Licaphula amazwi omnye ekuthiwa ligqwirha, iphephandaba iUSA Today lathi: “AmaKristu ‘akaqondi ukuba abhiyozela iholide yethu kunye nathi. . . . Siyayithanda ke loo nto.’”
^ isiqe. 37 Igama elithi Hallow ligama lakudala elithetha “ingcwele.” USuku Lwazo Zonke IiHallow (elikwabizwa ngokuba luSuku Lwazo Zonke Iingcwele) lolweholide yokuzukisa iingcwele ezafayo. Urhatya lwangaphambi koSuku Lwazo Zonke Iingcwele lalibizwa ngokuba Lurhatya Lwazo Zonke IiHallow, laza kamva kwathiwa yiHalloween.
Funda Okungakumbi
Ngaba Sifanele Sizibhiyozele Iiholide?
Ithini imvelaphi yeeholide ezininzi ezidumileyo kwindawo ohlala kuyo? Ingakothusa impendulo.


text:
Masingen' enkomeni, singaphozisi maseko.
Ubuchule bokwenza iWikipedia ekhonza uluntu kwihlabathi jikelele iyasikhuthaza ukuba sizame ukuphuhlisa ulwimi lwesiXhosa ngokwakha iXhosapedia. Uluntu oluthetha isiXhosa luthe saa kwihlabathi liphela nangona uninzi lwethu luqukene eMzantsi-Afrika, ikakhulu kwiPhondo iMpuma-Kapa. Siyanimema nonke, mawethu, thathani inxaxheba ekwakheni isiXhosa kwelinxiwa siliphiwa kulo mqulu iWikipedia. Ukwenza njalo kuyakukhuthaza uluntu kwihlabathi jikelele ukuba lufunde ulwimi lwesiXhosa, nto leyo eyakukhuthaza udlelwano nezizwe ngezizwe rhwelele. Lonto ithetha ukuba inkqubela yoMzantsi-Afrika ixhomekeke kwimigudu esiyenzayo ukukhusela iilwimi zabantu abamnyama ukuze zityenziswe banzi kwezo rhwebo nombangazwe nakwamanye amaphulo. Ngamafutshane masithi lo singawo umba apha ume ngoluhlobo:
AmaXhosa ngabantu abayithandayo into entle, abantu abakholelwayo kukuhlalisana kakuhle nabanye abantu (bezinye iintlanga nezizwe). Isizwe samaXhosa njengazo zonke izizwe zaseAfrika zikholelwa kakhulu kwizinto zomoya, ubomi obuphilwa ngaba bantu busekelezelwe kwizinto zomoya. Umz: aba bantu bakholelwa ekuthini ukuze baphile ubomi obububo kufuneka bakholise uMdali wabo, uQamata.
Abukho ubomi obunokubasa empumelelweni eyiyo bengathanga banqule kuye uQamata abangamboniyo ngeliso lenyama. Kuthi kwakuvisiswana naye uQamata baphile ngokholo lokuba zonke izinto ziza kuhamba kutghg kakuhle, amathamsanqa aza kubalandela ze wona amashwa awagxothe uQamata phakathi kwabo. Eli candelo lisaphuhliswa. Ungatyhafi, uphinde ubuye kwamsinya. Ukuba unanto ithile ufuna ndikubekele apha, yithumele kum nge-email uyenze ibe yi-word attachment. mna ndiza kuyibhala apha ngolo hlobo uyithumele ngalo so ndiyakubongoza bhala kakuhle uyilungise imbalelwano yakho. I-email yam ithi: veech18@yahoo.com. Ifone yona ithi ( 27)73 911 6933. Mandishenxe okwangoku!
Ezi ke sithi bayibe ziziqingatha ekwakheni le Xhosapedia okwangoku, kodwa ke ziyatshintsha ekuhambeni kwexesha.
Malusasazwe ulwazi lokwakhiwa kwale Xhosapedia kuMzantsi-Afrika iphela, ikakhulu kubafundi kumabanga aphezulu. Lo ngumsebenzi wakhe wonke ubani ofuna ukuthath' inxaxheba. Masiphum' iphulo, Mzi kaPhalo, sibiz' iinzululwazi zesiXhosa zize kusixhasa ukwenza ukuba imigudu yethu ihlonipheke kubasebenzisi bomMnathazwe (internet). Ukwenza njalo kukuphilisa inkululeko yesizwe, kukukhonza uluntu, yaye okuphambili kukuzimasa uluntu kwihlabathi liphela. AMANDLA! NGAWETHU!
IMBALI EMFUTSHANE (EBHALWE NGESIXHOSA)YABABHALI BEELWIMI ZESINTU
Benedict Wallet Vilakazi
Walter Benson Rubusana


text:
IsiNgesi
'''isiNgesi''' lulwimi lwaseNtshona-Jamani olwathethwa okokuqala yiAnglo-Saxon eNgilani ngeminyaka yokuqala yeMiddle Ages. Sithetha nje lelona lwimi lusetyenziswa kakhulu kwihlabathi jikelele. [1]
Luthethwa kumazwe ngamazwe ehlabathi lonke jikelele. Lulwimi lokuqala lwaseUnited Kingdom, eUnited States, eCanada, eAustralia, eIreland, eNew Zealand namazwe amaninzi eCaribbean. Bamalunga na-375 ezigidi abantu abasithetha isingesi nje ngolwimi lweenkobe (abantu abantetho yabo isisiNgesi),[2] nto leyo esibeka kwindawo yesibini isiNgesi njengolona lwimi luthethwayo kwihlabathi. Bamalunga nama-220 ezigidi zabanye abantu abasithetha njengolwimi olongezelelwa kwiilwimi zabo zeenkobe, kwaye kusekho izigidi-gidi zabantu abasafunda ukusithetha.
Sitshintshile ke isiNgesi, kunjalo nje besisoloko sitshintshwa ngenxa yefuthe lezinye iilwimi. [3] Kuba phantse ama-60% entetho isuka kwisiLatini, maxa wambi isiNgesi sithathwa ngokuba lolona lwimi lunesiLatini kwiilwimi zesiJamani. [4]
Imbali[tshintsha | edit source]
IsiNgesi saaqala eNgilane. Iintlanga zamaJamani (amaSaxons, amaAngles, kunye namaJutes) eeza eBritane malunga phaya ngoo-449 AD. Bafika mazenzela ikhaya emzantsi nasempuma yesi siqithi, bethyalela ngaphandle amaBritane aluhlobo lwamaCeltic ababefike kuqala kunabo, babenza ukuba bathethe ulwimi lwesingesi endaweni yolwimi lwabo lwakudala ulwimi lwesiCeltic.
Unanamhla oku zisekho iilwimi zesiCeltic ezisathethwayo, ingakumbi eWales, apho isiWelsh ilulwimi lokuqala kwinxalenye yabantu abahlala kumaphandle. Inani labantetho isisiGaelic eScotland lincinane, kwaye phantse bonke bakwinaseziqithini. Ulwimi olubizwa ngokuba s"iScots" lona lululwimi oluyinzalelwane yesiNgesi. isiGaelic eIreland nase[Isle of Man]] sithethwa ngabantu abambalwa kakhulu.
Iilwimi ezizalana nesiJamani zezi ntlanga zaba sisiNgesi samandul. Igama elithi English lisuka kwigama likaAngles: uEnglas. IsiNgesi sakudala asivakali njengesiNgesi esisithethayo ngoku. Ukuba abantu abantetho isisiNgesi ngoku bangamamela okanye bafunde umhlathi obhalwe ngesiNgesi sakudala, ambalwa kakhulu amagama abangawaqonda ukuba athetha ukuthini.
Olona lwimi lusondele esiNgesini esisesasetyenziswayo namhlanje sisiFrisian, sithethwa ngabantu abangama-500,000 nabahlala eNetherlands, eGermany naseDenmark. Ngaphezu kokuba olu lwimi lubufana nesiNgesi, abantu abathetha ezi lwimi zimbini abavani kakuhle into abayithethayo. Kodwa nangona kunjalo, abantu abambalwa bathi olona lwimi lusondeleyo esiNgesini lulwimi lwesiDatshi.
Abanye abantu abaninzi beeza eNgilane kamva ngamaxesha ahlukeneyo, bethetha iilwimi ezahlukeneyo, kwaye ezi lwimi zathi zongeza amanye amagama amaninzi kwatsho kwadaleka esi siNgesi sithethwayo kungoku nje.
Nanku umzekelo, kwiminyaka yoo800 AD, amaDanish namaNorse kunye namapirates, nababizwa ngamaVikings, beza kweli lizwe saza isiNgesi samkela amagama emboleko amaNorse amaninzi. Iilwimi zabo zazizezamaJamani, njengesiNgesi samaNdulo.
Emva koloyiso lukaWilliam wayithabathela kuye iNgilane ngo1066 AD kunye nomlhosi wakhe waza wabayikumkani, weza nabantu bakhe abahloniphekileyo, ababentetho yabo isisiNorman, ulwimi olwaluzalana kakhulu nesiFrentshi, ukuba lubekho kurhulumente omtsha. Baasivala isiNgesi ixesha elide ukuba sifundiswe ezikolweni, lwaza ulwimi lwatshintsha kakhulu, kuba sasithethwa ubukhulu becala endaweni yokokuba sibhalwe, isithuba esingangeminyaka engama-300. IsiNgesi saaboleka amagama amaninzi kwisiNorman ngexesha esasinokubizwa ngokuba lulwimi olwahlukileyo, iMiddle English. U-Geoffrey Chaucer ngumbhali owaziwayo wesiNgesi ekuthiwa yiMiddle English. Emva kwezandi ezininzi ezathi zatshintsha, isiNgesi iMiddle English sabasisiNgesi esiphuculweyo. Nangona umsebenzi kaShakespeare ungabonakala umdala kakhulu, kodwa ibizwa ngokuba iphucukile.
Saaqhubela phambili isiNgesi ngokuthatha amagama amatsha kwezinye iilwimi, umzekelo, ingakumbi kwisiFrentshi (malunga nama-30% ukuya kuma-40% amagama aso), kodwa nakwisiTshyayina, isiHindi nesiUrdu, isiJapanese, isiSpanishi kunye nesiPhuthukezi. Kwathi kuba iingcali ezininzi ezazisuka kumazwe ahlukeneyo kwakufuneka zincokole zikwazi ukuthetha omnye komnye, baachonga amagama ezinto ayakuthi asetyenziswe kwezophando kwaye loo magama achongwa kwiilwimi ababezazi bebonke: isiGrike kunye nesiLatini. Laa magama eza nasesiNgesini kananjalo, umzekelo, umfanekiso ofotiweyo ("ifoto-" ithetha "ukukhanya" "kwaye "-igrafu" ithetha "umfanekiso" okanye "umbhalo", kwisiGrike. Umfanekiso ofotiweto ngumfanekiso owenziwe ngokusebenzisa ukukhanya), okanye ifowuni. Lilonke ke, isiNgesi senziwe ngesiNgesi samaNdulo (esizalana kakhulu nesiJamani kunye ne|siDatshi), isiNorse, kunye nesiFrench, kwaye sitshintshwe nasisiLatini, isiGrike, isiTshayina, isiHindi, isiJaphane, kunye nesiPanishi, namanye amagama amaninzi avela kwezinye iilwimi.
Imbali yobuKumkani baseBritane bufake isandla ekwandeni kolwimi lwesiNgesi. Kunamhlanje nje, isingesi lolona lwimi lubaluleke kakhulu kwiindawo ezininzi, ezifana neAustreliya, iKhanada, iHong Kong, kwRhiphabhlikhi yaseIndia nasePakistan, eMzantsi Afrika, nakwizizwe ezimanyeneyo zaseMelika, Isingesi lolona lwimi. Kuba ubuKumkani bezizwe eziManyeneyo (ilizwe apho iNgilane ikhoyo) kunye nezizwe zaseMelika ezimanyeneyo zibe zizizwe ngokwembali ebezisoloko zinamandla ekwenzeni imali naseburhulumenteni, abantu abaninzi babona iluncedo ukufunda isiNgesi ukuze bakwazi ukuthetha kumaziko ezophando, ezoshishino, nakwezozakuzelwano. Esi sifundo ke kuthiwa IsiNgesi njengolwimi olongezelelweyo, isiNgesi ngengolwimi lwesiBini (ESL) okanye isiNgesi njengolwimi oluvela ngaphandle (EFL).
Amabali nemidlalo edumileyo neyaziwa kakhulu. uShakespeare waye engumbhali wemibongo nemidlalo yeqonga yesiNgesi edume kakhulu. Sithetha nje, iingoma kunye nemovie (imiboniso yeefilim)zonke zisebenzisa ulwimi lwesiNgesi.
Umahluko kupelo lwamagama[tshintsha | edit source]
IsiNgesi sisebenzisa upelo magama olungaqhelekanga xa sibhalwa. Izandi zoonobumba kunye nendibaniselwano yazo ibonakala ngathi iyafana kodwa yahluke kakhulu. Nanku umzekelo igama elithi "ough" lahlukile kwelithi through (threw), rough (ruff), dough (doe) okanye cough (coff). Le nto ke yenza okokuba ibe lulwimi olunzima kakhulu ukuba lufundwe.[5] Kumazwe amaninzi abantu abantetho isisiNgesi bawapela ngokwahlukileyo amagama. Kukho umahluko phakathi kopelo-magama lwaseMelika kwelinye icala naseUnited Kingdom kwaye amanye amazwe amaninzi (afana nalawo akwingqungquthela yaseBritane) apho isiNgesi ilolona lwimi lusetyenziswayo kwelinye icala. Ezi ndlela zokupela zahlukeneyo ngamanye amaxesha kuthiwa s"isiNgesi saseMelika ne "siNgesi saseBritane". Umzekelo igama elithi "colour" lipelwa ngolu hlobo "color" eMelika, negama elithi "programme" lipelwa ngolu hlobo "program" eMelika. Negama elithi "spelled" lipelwa ngenye indlela kwisiNgesi saseBritane, apho lipelwa njengo "spelt". Nangona kunjalo, ngenxa yokusasazwa kwendlela ekwenziwa ngayo izinto, usasazo (okanye olunwenwela kwihlabathi jikelele), nasekunwenweni kwamasiko aseMelika ngomabonakude nangeenkqubo zeekhompyutha zaseMelika, abanye abemi baseBritane basebenzisa amagama esiNgesi aseMelika.
Intetho[tshintsha | edit source]
Phantse ngama-60% entetho yolwimi lwesiNgesi ivela kwisiLatini nakwiilimi zeNeo-Latin (ingakumbi kwisiFrentshi):
- Langue d'oïl (isiFrentshi): 29.3%
- isiLatini, siquka isiLatini esiphuculweyo sanamhlanje nekusesophando nobuchwepheshe: 28.7%
- iilwimi zesiJamani – zithathwe kwisiNgesi samaNdulo, esisuka kwisiJamani samandulo, okanye kumagama asandakubolekwa kulwimi lwesiJamani olufana nelweNorse yamandulo; aluquki magama esiJamani abolekwe kulwimi lwesiRoma, i.e., avela kulwimilwesiJamani in Frentshi, isiLatini okanye ezinye iilwimi zesiroma: ezingama-24%
- isiGrike: ama-5.32%
- isiTaliyani, isiPanishi kunye nesiPhuthukezi: 4.03%
- Ulwimi olusuka kumagama abantu nawezinto zendalo: 3.28%
- Olusuka kuzo zonke ezinye iilwimi: zingaphantsi kwe-1%
Nangona kunjalo, kwawona magama akhe axhaphaka, awesiJamani ngawona alinani eliphezulu.
- ↑ Mydans, Seth (14 May 2007) "Across cultures, English is the word" New York Times. Retrieved 21 September 2011
- ↑ Curtis, Andy. Color, race, and English language teaching: shades of meaning. 2006, page 192.
- ↑ Baugh, Albert C. & Cable, Thomas 2012. A history of the English language. 6th ed, London: Routledge. ISBN 0-41-565596-X
- ↑ Comparison between English, German and Dutch (in Italian)
- ↑ Template:Cite news


text:
NGABA YADALWA?
Ubuchopho Obomeleleyo Bukanomatse Ohlala Kwi-Arctic
NJENGOKO esi silwanyana sizifihla emngxunyeni waso ngexesha lonyaka elinemozulu embi, ubushushu bomzimba waso buyehla. Buhla kangakanani? Kubonakala ngathi ubushushu bomzimba babanye oonomatse buye behla ukusa kumaqondo othusayo
Cinga ngoku: Rhoqo emva kweeveki ezimbini okanye ezintathu, lo nomatse uye ungcangcazelise umzimba wakhe ukuze ubuyele kwiqondo lobushushu obungama-36.4 yaye awuphinde ugodole kwakhona kangangeeyure ezili-12 ukuya kwezili-15. Abaphandi bathi koku kuzifudumeza okukhusela ubuchopho bukanomatse. Ngaphezu koko, xa lo nomatse ezifihle kwisikhundla sakhe ebudeni bexesha lemozulu engentle, intloko yakhe ayigodoli njengamanye amalungu omzimba. Xa bekuhlolwa lo nomatse, kufunyaniswe ukuba iqondo lobushushu bentamo yakhe alize libe ngaphantsi kuka-0.7 ngokuka-Celsius.
Xa lo nomatse ephuma kwisikhundla sakhe, ubuchopho bakhe buqalisa ukusebenza ngokwesiqhelo kungekadluli neeyure ezimbini. Okumangalisayo kukuba olunye uhlolisiso lubonisa ukuba ubuchopho bakhe busebenza bhetele emva kokuba ebekhe wazifihla esikhundleni sakhe kangangexesha elithile! Iingcali zibamb’ ongezantsi xa zibona oku. Zithi kufana nokukhula kotyani kungekadluli neentsuku ezingephi litshile ihlathi.
Abaphandi bathemba ukuba ukufunda ngalo nomatse kuza kubanceda bafunde ngobuchopho bomntu. Bafuna nokwazi ukuba bangakunqanda njani ukufa kweeseli zengqondo okubangela izifo zengqondo, njengesifo sokulibala.
Ucinga ntoni? Ngaba ubuchopho obomeleleyo bukanomatse babakho ngamabona ndenzile? Okanye ngaba badalwa?


text:
AMAPHEPHA ONOKUBHALA KUWO
IWORKSHEET
Indlela Endiceba Ukubanceda Ngayo Abanye
OKUNGAKUMBI
Ukucacisa Iinkolelo Zakho Ngobufanasini
Kunzima ukucacisa iinkolelo zakho ngalo mbandela untununtunu. Eli phepha unokubhala kulo liza kukunceda ube neendlela ezifanelekileyo nezichuliweyo zokuthetha ngobufanasini.
Ukuba Kuselwa Utywala Ndiza Kuthini?
Eli phepha unokubhala kulo liza kukunceda ulungiselele kwangaphambili ukuze unganyanzelwa ukuba usele utywala.
Ukuzihlaziya Nezinto Ofanele Uzenze
Ngaba ungumntu oqale afake amatye okanye ungumntu oqala agalele isanti?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
16 Ke kaloku uKora+ unyana kaItsare,+ unyana kaKohati,+ unyana kaLevi,+ wathabatha uDatan+ noAbhiram+ oonyana bakaEliyabhi,+ no-Oni unyana kaPelethe, oonyana bakaRubhen.+
2 Bema phambi koMoses, benamadoda angamakhulu amabini anamashumi mahlanu akoonyana bakaSirayeli, izikhulu zendibano, ezazihlanganisene, amadoda adumileyo.
3 Ngoko bahlanganisana nxamnye+ noMoses noAron baza bathi kubo: “Kwanele ngani, ngokuba indibano iphela ingcwele+ yaye uYehova uphakathi kwayo.+ Yini na, ke, ukuba niziphakamise phezu kwebandla likaYehova?”+
4 Wathi akukuva oko uMoses wasuka wawa ngobuso.
5 Waza wathetha kuKora nakwindibano yakhe iphela, esithi: “Kusasa uYehova uya kusazisa lowo ongowakhe+ nalowo ongcwele+ nalowo omele asondele kuye,+ yaye nokuba ngubani na amnyulileyo,+ nguye lowo oya kusondela kuye.
6 Yenzani oku: Zithabatheleni iingcedevu,+ wena Kora nendibano yakho iphela,+
7 nifake umlilo kuzo nize nibeke nesiqhumiso phezu kwazo phambi koYehova ngomso, yaye kothi umntu athe uYehova wamnyula,+ abe ngcwele yena. Kwanele ngani, nina nyana bakaLevi!”+
8 Wahlabela mgama wathi uMoses kuKora: “Ncedani niphulaphule, nina nyana bakaLevi.
9 Yinto encinane na kuni ukuba uThixo kaSirayeli enahlule+ kwindibano kaSirayeli, wanisondeza kuye ukuba niphumeze inkonzo yomnquba kaYehova, nokuba nime phambi kwendibano ukuze niyilungiselele,+
10 ekusondezile nje wena nabazalwana bakho bonke, oonyana bakaLevi? Nifuna ukuzuza kwanobubingeleli na?+
11 Ngenxa yeso sizathu wena nayo yonke le ndibano yakho ehlanganisene ndawonye nimelene noYehova.+ Ke uAron, uyintoni na yena ukuba nimmbombozelele?”+
12 Kamva uMoses wathumela ukuba kubizwe uDatan noAbhiram+ oonyana bakaEliyabhi, kodwa bathi: “Asiy’ apho thina!+
13 Yinto encinane na le yokuba usinyuse ezweni eliqukuqela ubisi nobusi uze kusibulala entlango,+ wada wazenza nenkosana phezu kwethu?+
14 Akusingenisanga ezweni eliqukuqela ubisi nobusi,+ akusinikanga lifa lamasimi nazidiliya. Ufuna ukuwakrukra na amehlo aloo madoda? Asiy’ apho thina!”
15 Wavutha umsindo kaMoses waza wathi kuYehova: “Musa ukujika uwujonge umnikelo wabo wokudla okuziinkozo.+ Andithabathanga ne-esile elinye eliliduna kubo, yaye andenzakalisanga namnye wabo.”+
16 Wathi uMoses kuKora:+ “Wena nendibano yakho yonke, ze nibe phambi koYehova,+ wena nabo noAron, ngomso.
17 Ngamnye kuni aze athabathe ugcedevu lwakhe, nibeke isiqhumiso phezu kwazo, elowo kuni alusondeze ugcedevu lwakhe phambi koYehova, iingcedevu ezingamakhulu amabini anamashumi mahlanu, nawe noAron elowo abe nogcedevu lwakhe.”
18 Bathabatha ke ngamnye ugcedevu lwakhe, bafaka umlilo kuzo, babeka isiqhumiso phezu kwazo baza bema emnyangweni wentente yokuhlangana kunye noMoses noAron.
19 Akuba uKora eyihlanganisile yonke indibano+ nxamnye nabo emnyangweni wentente yokuhlangana, babonakala ubuqaqawuli bukaYehova kwindibano yonke.+
20 Wathetha uYehova kuMoses nakuAron, esithi:
21 “Zahluleni+ kule ndibano, ukuze ndibatshabalalise+ ngephanyazo.”
22 Bawa ngobuso bathi: “Owu Thixo, Thixo woomoya benyama yonke,+ kone umntu wamnye nje ucaphukela indibano iphela na?”+
23 Wathetha uYehova kuMoses, esithi:
24 “Thetha kwindibano, uthi, ‘Sukani ngokupheleleyo eminqubeni kaKora, noDatan noAbhiram!’”+
25 Emva koko wasuka uMoses waya kuDatan noAbhiram, ahamba naye amadoda amakhulu+ akwaSirayeli.
26 Wandula ke wathetha kwindibano, esithi: “Ncedani nisuke ezintenteni zala madoda angendawo yaye ningachukumisi nantoni na eyeyawo,+ ukuze ningatshayelwa ngesono sawo sonke.”
27 Basuka ke ngoko nangoko emnqubeni kaKora, noDatan noAbhiram, macala onke, waza waphuma uDatan noAbhiram, bema eminyangweni yeentente zabo,+ nabafazi babo, noonyana babo nabantwana babo.
28 Wathi uMoses: “Niya kwazi ngale nto ukuba nguYehova ondithumileyo ukwenza zonke ezi zenzo,+ aziphumi entliziyweni yam:+
29 Ukuba aba bantu bathe bafa ngokufa koluntu lonke nokuba bathe bohlwaywa ngesohlwayo soluntu lonke,+ woba uYehova akandithumanga.+
30 Kodwa ukuba uYehova uthe wenza isimanga,+ umhlaba wawuvula umlomo wawo, wabaginya nento yonke+ abanayo, behla baya eShiyol bephila,+ noqonda ke ngoko ngokuqinisekileyo ukuba la madoda awabonisanga ntlonelo kuYehova.”+
31 Wathi egqiba nje ukuwathetha onke la mazwi, wacandeka umhlaba ngaphantsi kwabo.+
32 Umhlaba wawuvula umlomo wawo, wabaginya bona nezindlu zabo nabantu bonke bakaKora nempahla yabo yonke.+
33 Behla bona besaphilile, nako konke okwabo, baya eShiyol, wabagubungela umhlaba,+ batshabalala ababakho phakathi kwalo ibandla.+
34 Onke amaSirayeli awayebajikelezile asaba akubeva bememeza, kuba ayesithi: “Hleze umhlaba usiginye nathi!”+
35 Kwaphuma umlilo kuYehova,+ wawadla amadoda angamakhulu amabini anamashumi mahlanu awayenikela isiqhumiso.+
36 Wathetha uYehova kuMoses, esithi:
37 “Yitsho kuEleyazare unyana ka-Aron umbingeleli ukuba azithabathe iingcedevu+ elangatyeni, ‘Uze wena uwuchithachithe umlilo phaya; ngokuba zingcwele,
38 kwaneengcedevu zaba bantu bonileyo nxamnye nemiphefumlo yabo.+ Yaye bamele bazenze iipleyiti zesinyithi ezicekethekileyo zokwaleka isibingelelo,+ ngokuba bazisondeze phambi koYehova, zangcwaliswa; zoba ngumqondiso koonyana bakaSirayeli.’”+
39 Wazithabatha ke uEleyazare umbingeleli iingcedevu zobhedu,+ ababezisondezile abo batshiswayo, zakhandwa zaba zezokwaleka isibingelelo,
40 yaba sisikhumbuzo eso koonyana bakaSirayeli, ukuze kungasondeli mntu wasemzini+ ungengowenzala ka-Aron ukuba aqhumisele ngesiqhumiso phambi koYehova,+ ukuze kungabikho bani wehlelwa sesikaKora nendibano yakhe,+ kanye njengoko uYehova wathethayo kuye ngoMoses.
41 Ngengomso yambombozela kuMoses noAron+ yonke indibano yoonyana bakaSirayeli, isithi: “Nina, nibabulele abantu bakaYehova.”
42 Kwathi ekuhlanganisaneni ndawonye kwendibano nxamnye noMoses noAron, bakhangela ententeni yokuhlangana; yaye, khangela! nalo ilifu liyigubungele, kwabonakala ubuqaqawuli bukaYehova.+
43 Weza uMoses noAron phambi kwentente yokuhlangana.+
44 Waza wathetha uYehova kuMoses, esithi:
45 “Nina, sukani phakathi kwale ndibano, ukuze ndibatshabalalise ngephanyazo.”+ Bawa ngobuso.+
46 Emva koko wathi uMoses kuAron: “Thabatha ugcedevu, ufake umlilo kulo ovela esibingelelweni+ uze ubeke isiqhumiso, ukhawuleze uye kuyo indibano ubacamagushele,+ kuba oku kumcaphukisile uYehova.+ Siqalile isibetho!”
47 Waluthabatha ke uAron ngoko nangoko, kanye njengoko uMoses wayethethile, wabalekela phakathi kwebandla; yaye, khangela! naso isibetho siqalile phakathi kwabantu. Ngoko wabeka isiqhumiso waza wabacamagushela abantu.
48 Wema phakathi kwabafileyo nabaphilayo.+ Ekugqibeleni sayeka isibetho.+
49 Abo bafayo sisibetho baba lishumi elinesine lamawaka anamakhulu asixhenxe, ngaphandle kwabafayo ngenxa kaKora.
50 Xa ekugqibeleni uAron wabuyelayo kuMoses emnyangweni wentente yokuhlangana, sasesisele siyekile isibetho.
Yithumele
Yithumele
Numeri 16
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=4&Chapter=16&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D16%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ithemba Ngabo Bafileyo—Uvuko
Ngaba uyasikholelwa isithembiso esiseBhayibhileni sovuko? * Kubangela umdla ukucinga ukuba singaphinda sibabone abantu bethu esibathandayo abafayo. Ngaba elo themba lingaze lizaliseke? Ukuze sifumane impendulo, kuhle ukucinga ngomzekelo wabapostile bakaYesu Kristu.
Abapostile babekholelwa kuvuko lwabafileyo. Ngoba? Ubuncinane ngenxa yezizathu ezimbini. Okokuqala, ithemba labo lalisekelwe kule nyaniso: uYesu ngokwakhe wavuswa ekufeni. Abapostile—kunye ‘nabazalwana abangaphezu kwe-500 ngexesha elinye’—babona uYesu ovusiweyo. (1 Korinte 15:6) Ngaphezu koko, njengoko incwadi ezine zeVangeli zibonisa, ukuvuswa kukaYesu kwakungqinwa yaye kusamkelwa ngabantu abaninzi.—Mateyu 27:62–28:20; Marko 16:1-8; Luka 24:1-53; Yohane 20:1–21:25.
Okwesibini, abapostile babebone uYesu evusa abantu ekufeni izihlandlo ezithathu—okokuqala eNayin, kwakhona eKapernahum kunye naseBethani. (Luka 7:11-17; 8:49-56; Yohane 11:1-44) Esi sokugqibela isihlandlo, esichazwe ekuqaleni kwale Mboniselo, sasibandakanya intsapho esondeleyo kuYesu. Masihlole ngakumbi oko kwenzekayo.
“NDIM UVUKO”
“Umntakwenu uza kuvuka.” UYesu wathetha loo mazwi kuMarta, owayefelwe ngumntakwabo uLazaro kwiintsuku ezine ngaphambi koko. Ekuqaleni, uMarta wayengakuqondi oko kwakuthethwa ngamazwi kaYesu. Waphendula wathi, “Ndiyazi ukuba uza kuvuka,” kodwa wayecinga ukuba oko kwakuya kwenzeka ngelinye ixesha. Cinga ngendlela ekumele ukuba wothuka ngayo xa ebona uYesu evusa umntakwabo ekufeni emva kokuthi, “ndim uvuko nobomi.”—Yohane 11:23-25.
Wayephi uLazaro kwezo ntsuku zine? ULazaro akazange athethe nto ebonisa ukuba wayephila kwenye indawo kwezo ntsuku zine. ULazaro wayengenamphefumlo ungafiyo owaya ezulwini. Xa uYesu wayevusa uLazaro, akazange amkhuphe ezulwini apho wayonwabe kunye noThixo, waza wamzisa aph’ emhlabeni. Wayephi ke uLazaro kwezo ntsuku zine? Wayelele engcwabeni.—INtshumayeli 9:5, 10.
UYesu wafanisa ukufa nobuthongo obunzulu umntu aye avuswe kubo. Eli bali leBhayibhile lithi: “‘ULazaro umhlobo wethu uye kuphumla, kodwa ndiyahamba ndiya apho ukuze ndimvuse ebuthongweni.’ Ngoko ke abafundi bathi kuye: ‘Nkosi, ukuba uye kuphumla, uya kuphila.’ Noko ke, uYesu wayethetha ngokufa kwakhe. Kodwa bona babecinga ukuba wayethetha ngokuphumla ebuthongweni. Ke ngoko, uYesu wathi kubo ngokuphandle: ‘ULazaro ufile.’” (Yohane 11:11-14) UYesu wanika uLazaro ubomi bakhe kwakhona waza wambuyisela kwintsapho yakhe. Wayinceda nyhani uYesu loo ntsapho!
Ukuvusa kukaYesu abantu xa wayesemhlabeni kwakusingcamlisa koko aza kukwenza xa enguKumkani woBukumkani bukaThixo. * Xa elawula emhlabeni, uYesu osemazulwini uza kuvusa abantu abalele emangcwabeni. Yiloo nto wathi: “Ndim uvuko.” Cinga ngendlela ekuza kuba mnandi ngayo xa ubona izalamane nabahlobo bakho kwakhona! Singasathethi ke ngendlela abaza kuvuya ngayo abo baza kube bevusiwe!—Luka 8:56.
Cinga ngendlela ekuza kuba mnandi ngayo xa ubona izalamane nabahlobo bakho kwakhona!
UKHOLO UKUZE UFUMANE UBOMI OBUNGUNAPHAKADE
UYesu wathi kuMarta: “Lowo ubonisa ukholo kum, nokuba uyafa, uya kubuyela ebomini; kwaye wonk’ ubani ophilayo aze abonise ukholo kum akasayi kuze afe konke konke.” (Yohane 11:25, 26) Abo bavuswe nguYesu xa elawula iwaka leminyaka baza kuphila ngonaphakade—ukuba babonisa ukholo kuye.
“Lowo ubonisa ukholo kum, nokuba uyafa, uya kubuyela ebomini.”—Yohane 11:25
Emva kokuthetha zonke ezi zinto ngovuko, uYesu wambuza oku uMarta: “‘Uyakukholelwa na oku?’ Wathi kuye: ‘Ewe, Nkosi, ndikholiwe ukuba unguye uKristu uNyana kaThixo, Lowo uzayo ehlabathini.’” (Yohane 11:26, 27) Wena—ngaba ungathanda ukuba nokholo kuvuko njengoMarta? Inyathelo lokuqala kukufunda ngenjongo kaThixo ngabantu. (Yohane 17:3; 1 Timoti 2:4) Ulwazi olunjalo lungakwenza ube nokholo. Kutheni ungaceli amaNgqina kaYehova akubonise oko kufundiswa yiBhayibhile ngoku? Aya kukuvuyela ukuthetha nawe ngethemba elenza umdla lovuko.
^ isiqe. 2 Funda inqaku elithi “Ukufa Akusosiphelo!” kwiphepha 6 lale Mboniselo.
^ isiqe. 9 Ukuze ufumane inkcazelo engakumbi ngethemba eliseBhayibhileni ngovuko, funda isahluko 7 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova.


text:
Inkcazelo Ngokukhenketha Neeofisi Zethu
Siyakumema ukuba uze kubona iiofisinoomatshini bethu bokuprinta. Fumana iadresi namaxesha okukhenketha.
EDenmark
Stenhusvej 28
DK-4300 HOLBAEK
DENMARK
+45 59-45-60-00
Ukukhenketha eBheteli
NgoMvulo ukusa ngoLwesihlanu
Ngo-9:00 a.m., ngo-10:30 a.m., ngo-1:30 p.m. neye-3:00 p.m.
Kuthabatha iyure nemizuzu engama-30
Ezona zinto ziboniswayo
Iofisi yeSebe yaseScandinavia yalathisa umsebenzi wamaNgqina kaYehova angaphezulu kwe-50?000 aseDenmark, kwiFaeroe Islands, eGreenland, eIceland, eNorway naseSweden. Ikwalathisa umsebenzi wokuguqulelwa koncwadi lweBhayibhile kwiilwimi ezintandathu ezithethwa apho kunye neelwimi ezintathu zentetho yezandla. Kwakhona yalathisa ukuveliswa kwenkcazelo erekhodiweyo neevidiyo ngeelwimi eziliqela.


text:
ULUTSHA LUYABUZA
Ngaba Bubuhlobo Nje Okanye Luthando?
—Inxalenye 2: Ziziphi Izinto Endizenzayo Ezenza Abanye Bacinge Ukuba Ndifuna Ukuthandana Nabo?
Usoloko ufumaneka xa umhlobo wakho efuna umntu anokuthetha naye. Kwaye kutshanje ukho lo mhlobo uthetha naye rhoqo. Ingxaki kukuba, ngumntu wesini esahlukileyo. Uthi ‘singabahlobo nje kuphela,’ ucinga ukuba naye uvakalelwa ngendlela efanayo. Ngaba ufanele uzixhalabise?
Into enokwenzeka
Akukho ngxaki ekubeni ngumhlobo nomntu wesini esahlukileyo. Kodwa kuthekani ukuba uba nobuhlobo obukhethekileyo nomntu omnye ngaphezu kwabanye? Xa kunjalo, usenokugqiba kwelithi uthi awufuni nibe ngabahlobo nje qha.
Ngaba awufuni acinge loo nto? Nazi ezinye iindlela okunokwenzeka ngazo oku ungaqondanga.
Umhoya kakhulu umntu.
“Nangona ungenakukwazi ukulawula iimvakalelo zomnye umntu, kufuneka ungagaleli ipetroli emlilweni ngokuthi ningabahlobo nje kuphela, kodwa ube ufowunela ibe uncokola naloo mntu rhoqo.”
—USierra.
Nawe uyasabela xa umntu ekuhoyile.
“Yayingendim owayembhalela kuqala, kodwa ndandisoloko ndiyiphendula imiyalezo emininzi yenye intombazana. Emva koko, kwaba nzima ukumxelela ukuba ndizibonela nje umhlobo mna.”
—URichard.
Uyamkhuthaza ukuba akuhoye.
“Abanye abantu bacinga ukuba ukudlala ngothando ngumdlalo. Badlala ngeemvakalelo zabanye bengazimiselanga ukuthandana nabo. Kukaninzi ndiyibona isenzeka loo nto, ibe usoloko ekhona umntu okhathazekayo.”
—UTamara.
Inyaniso yile: Ukusoloko uncokola nomntu nokumhoya, kusenokumenza acinge ukuba uyamthanda.
Isizathu sokuba ungamele wenze izinto ezenza umntu acinge ukuba uyamthanda
Uyakhathazeka omnye umntu.
IBhayibhile ithi: “Ulindelo olubanjezelweyo lugulisa intliziyo.” (IMizekeliso 13:12) Luluphi ulindelo onokuba nalo wena ukuba umntu usoloko esenza izinto ezibonisa ukuba uyakuthanda?
“Abanye baye babenze babe nethemba abanye. Kufana nokubambisa intlanzi kodwa ungayikhululi ukuba ihambe okanye uyitsalele kuwe. Loo nto inokwenzeka naxa nithandana. Ukuba awunawo umdla wokuthandana kodwa wenza umntu abe nethemba uza kumkhathaza.”
—UJessica.
Ukwenza izinto ezibangela ukuba umntu acinge ukuba uyamthanda konakalisa indlela odume ngayo.
IBhayibhile ithi: “Ninyamekela, kungekuphela nje izilangazelelo zobuqu, kodwa kwanezilangazelelo zabanye.” (Filipi 2:4) Unokuthi umbona njani umntu onyamekela kuphela izilangazelelo zakhe? Loo nto isenokuyichaphazela njani indlela adume ngayo?
“Umfana odlala ngothando anditsaleleki kuye. Ukudlala kwakhe ngothando kusenokubonisa ukuba akazokunyaniseka nasemtshatweni. Kukusebenzisa umntu ukuze uzive ungumntu ebantwini, ibe kukuzicingela oko.”
—UJulia.
Inyaniso yile: Abantu abenza izinto ezibonisa ukuba bayabathanda abanye bengenazijongo zokuba bathandane nabo bayazikhathaza ibe bakhathaza nabanye.
Oko unokukwenza
IBhayibhile ithi kufuneka siphathe ‘amadodana njengabantakwethu yaye amabhinqa amancinane njengoodade wethu sinobunyulu bonke.’ (1 Timoti 5:1, 2) Ukuba uyawuthobela lo mgaqo uza kubukhusela ubuhlobo bakho kunye nabo besini esahlukileyo.
“Ukuba benditshatile bendingazi kudlala ngothando kunye nomyeni womnye umntu. Ukuqala kwangoku ndingekatshati ukungadlali ngothando nabantu besini esahlukileyo kuza kundinceda.”
—ULeah.
IBhayibhile ithi: “Ebuninzini bamazwi akusweleki kunxaxha.” (IMizekeliso 10:19) Lo mgaqo awubhekiseli kuphela xa nincokola nijongene kodwa naxa nithumelelana imiyalezo ngefowuni, ukuncokola kwenu rhoqo kunye noko nincokola ngako.
“Asikho isizathu esibangela ukuba ubhalele intombazana yonke imihla ngaphandle kokuba ufuna ukuthandana nayo.”
—UBrian.
IBhayibhile ithi: “Ubulumko obuvela phezulu okokuqala nje bunyulu.” (Yakobi 3:
17) Umntu usenokukwanga engenazinjongo zimbi, kodwa omnye umntu xa esangiwa unokucinga ukuba loo mntu unomdla kuye.
“Ndiye ndizame ukubonisa ububele xa ndincokola nabanye kodwa ndingasondelelani kakhulu nabo.”
—UMaria.
Inyaniso yile: Buhlolisise kakuhle ubuhlobo bakho kunye nabantu besini esahlukileyo. UJennifer ofikisayo uthi: “Akululanga ukufumana abahlobo abalungileyo, ibe awufuni kwenza izinto eziza kubenza bacinge ukuba ufuna ukuthandana nabo.”
Amacebiso
Bamamele abanye xa bethetha. Ukuba umntu ukubuza ukuba, “Ngaba wena nobani niyathandana?” Lo nto isenokuthetha ukuba nisondelelene kakhulu.
Ncokola nabo bonke abahlobo bakho besini esahlukileyo. Sukuthanda ukuncokola nomhlobo omnye ngaphezu kwabanye.
Kulumkele ukuthumelelana imiyalezo, ukuyithumela rhoqo, izinto enincokola ngazo nexesha enincokola ngalo. UAlyssa uthi: “Akukho sizathu sibangela ukuba uncokole nomntu wesini esahlukileyo efowunini ezinzulwini zobusuku.”
Funda Okungakumbi
Ngaba Bubuhlobo Nje Okanye Luthando?
—Inxalenye 1: Yintoni Ebangela Ukuba Ndizibuze?
Fumana amacebiso anokukunceda uqonde ukuba umntu okuthumelela umyalezo uthetha ukuthini na.


text:
Ibali 29: Isizathu Sokuba UMoses Abaleke
KHANGELA nankuya uMoses ebaleka eYiputa. Uyawabona na amadoda amleqayo? Uyazi ukuba kutheni efuna ukubulala uMoses nje? Masibone.
UMoses wakhulela endlwini kaFaro, umlawuli waseYiputa. Waba yindoda elumke ngokwenene nedumileyo. UMoses wayesazi ukuba akangomYiputa kodwa abazali bakhe babengamakhoboka angamaSirayeli.
Ngenye imini xa wayeneminyaka engama-40 ubudala, uMoses wagqiba ekubeni ahambe aye kubona indlela ababephila ngayo abantu bakowabo. Yayimbi kakhulu indlela ababephethwe ngayo. Wabona umYiputa ebetha ikhoboka elingumSirayeli. UMoses wabhekabheka yaye akungaboni mntu umjongileyo, wambetha umYiputa wafa. Wandula ke uMoses wasifihla entlabathini isidumbu sakhe
Ngengomso uMoses wahamba kwakhona ukuya kubona abantu bakowabo. Wayecinga ukuba angabanceda bayeke ukuba ngamakhoboka. Kodwa wabona amadoda angamaSirayeli amabini esilwa, waza uMoses wathi kule yonileyo: ‘Umbethela ntoni na umzalwana wakho?’
Le ndoda yathi: ‘Umiselwe ngubani na ukuba ube ngumlawuli nomgwebi wethu? Ngaba nam uza kundibulala njengalaa mYiputa umbuleleyo?’
Ngoko woyika uMoses. Wayesazi ukuba abantu bayayazi into ayenze kumYiputa. KwanoFaro wayiva loo nto waza wathumela amadoda ukuba abulale uMoses. Kungenxa yoko le nto uMoses kwafuneka ebalekile eYiputa.
Ekumkeni kukaMoses eYiputa waya kude elizweni lakwaMidiyan. Apho wadibana nentsapho kaYitro waza watshata uTsipora enye yeentombi zakhe. UMoses waba ngumalusi wezimvu zikaYitro. Wahlala kwaMidiyan kangangeminyaka engama-40. Ngoku wayenama-80 eminyaka ubudala. Kwathi ngamhla uthile ngoxa uMoses wayesalusa izimvu zikaYitro, kwenzeka ummangaliso owaguqula ubomi bukaMoses bonke. Makhe sibone lo mmangaliso.
Eksodus 2:11-25; IZenzo 7:22-29.
Imibuzo
- Wakhulela phi uMoses, kodwa yintoni awayeyazi ngabazali bakhe?
- Wenza ntoni uMoses xa wayeneminyaka engama-40 ubudala?
- Wathini uMoses kwindoda engumSirayeli eyayisilwa, yaye yaphendula yathini le ndoda?
- Kwakutheni ukuze uMoses abaleke eYiputa?
- Wabalekela phi uMoses, yaye wadibana nabani akufika apho?
- Wenza ntoni uMoses ebudeni bama-40 eminyaka emva kokuhamba eYiputa?
Imibuzo eyongezelelekileyo
- Funda iEksodus 2:11-25.
Phezu kwako nje ukuchitha iminyaka efunda ubulumko bamaYiputa, uMoses wakubonisa njani ukunyaniseka kwakhe kuYehova nakubantu bakowabo? (Eks. 2:11, 12; Heb. 11:24)
- Funda iZenzo 7:22-29.
Sisiphi isifundo esinokusifunda ekuzameni kukaMoses ukukhulula uSirayeli kubukhoboka baseYiputa? (IZe. 7:23-25; 1 Pet. 5:6, 10)


text:
1:1 Ilizwi likaYehova elafika kuYoweli, unyana kaPetuweli.
1:2 Yivani oku, nina madoda makhulu, nibeke iindlebe, nonke bemi belizwe; kwakha kwakho na oku ngemihla yenu, nangemihla yooyihlo?
1:3 Kuxeleni koonyana benu, oonyana benu bakuxele koonyana babo, oonyana babo bakuxele kwisizukulwana esisemva kwabo.
1:4 Okushiywe ngumqikela kudliwe yinkumbi, okushiywe yinkumbi kudliwe ngumkhothululi, okushiywe ngumkhothululi kudliwe ngumnqunquthi.
1:5 Vukani, manxila, nilile; bhombolozani, nonke baseli bewayini, ngenxa yencindi yewayini; kuba inqunyulwe emlonyeni wenu.
1:6 Kuba ezweni lakowethu kunyuke uhlanga olunamandla, olungenakubalwa; amazinyo alo ngamazinyo engonyama, nawemihlathi alo ngawengonyamakazi.
1:7 Luwubhuqile umdiliya wam, lwawuvikiva umkhiwane wam; luwuchuhe kwathi tu, lwawulahla; amasebe awo asuka aba mhlophe.
1:8 Bhomboloza njengentombi ebhinqe ezirhwexayo, ngenxa yendoda yobutsha bayo.
1:9 Unqamkile endlwini kaYehova umnikelo wokudla nothululwayo; benza isijwili ababingeleli, abalungiseleli bakaYehova.
1:10 Abhuqiwe amasimi, umhlaba wenza isijwili; kuba ibhuqiwe ingqolowa, itshile iwayini entsha, ioli yomile.
1:11 Danani, balimi; bhombolozani, basebenzi bezidiliya, ngenxa yengqolowa nangenxa yerhasi; kuba lutshabalele uvuno lwamasimi.
1:12 Umdiliya utshile, umkhiwane untshwenyile, nomrharnate, kwanamasundu nemiapile; yonke imithi yasendle yomile; ewe, iphelile imihlali, imkile koonyana babantu.
1:13 Bhinqani ezirhwexayo, nimbambazele, babingeleli; bhombolozani, balungiseleli besibingelelo; yizani, lalani ngezirhwexayo bonke ubusuku, balungiseleli boThixo wam; kuba indlu yoThixo wam ivinjiwe umnikelo wokudla nothululwayo.
1:14 Ngcwalisani uzilo, memani ingqungquthela, hlanganisani amadoda amakhulu, bonke abemi belizwe, beze endlwini kaYehova uThixo wenu, nikhale kuYehova.
1:15 Hayi ke, le mini! Kuba isondele imini kaYehova, ivela njengembuqo kuSomandla.
1:16 Akunqumke phambi kwamehlo ethu na ukudla, imivuyo nemigcobo endlwini yoThixo wethu?
1:17 Zibolile iinkozo phantsi kwamagada azo, bachithakele oovimba, athi bhuma amaqonga, kuba itshile ingqolowa.
1:18 Hayi, ukuncwina kwempahla enkulu! Ikhohliwe imihlambi yeenkomo, kuba ingenatyani; nemihlambi yempahla emfutshane ibandezelekile.
1:19 Ndikhala kuwe, Yehova; kuba umlilo uwatshisile amakriwa asentlango, nelangatye layirhawula yonke imithi yasendle.
1:20 Kwanempahla enkulu yasendle itsalela kuwe; kuba itshile imijelo yamanzi, umlilo wawatshisa amakriwa asentlango.
2:1 Vuthelani isigodlo eZiyon, nihlabe umkhosi entabeni yam engcwele. Mabagungqe bonke abemi belizwe, ngokuba isiza imini kaYehova, kuba isondele:
2:2 imini enobumnyama nesithokothoko, imini enamafu, enamafu amnyama, anjengokuthi qhiphu kokusa phezu kweentaba; abantu abaninzi, abanamandla; akuzanga kube nje naphakade, emva kwabo akusayi kuza kubuye kube nje, kude kuse eminyakeni yezizukulwana ngezizukulwana.
2:3 Phambi kwabo kutshisa umlilo; nasemva kwabo kurhawula ilangatye. Ilizwe linjengomyezo we-Eden phambi kwabo; emva kwabo linjengentlango enkangala, nento esindileyo ayi kubakho kulo.
2:4 Injengokubonakala kwamahashe imbonakalo yabo; njengakhwelwayo, benjenjalo ukubaleka.
2:5 Anjengesithonga seenqwelo zokulwa ezincotsheni zeentaba amagqasi abo; njengesithonga selangatye lomlilo otshisa iindiza; njengabantu abanamandla abakhe uluhlu.
2:6 Ebusweni babo ziyazibhijabhija izizwe; bonke ubuso buba luthuthu.
2:7 Bagidima njengamagorha; banyuka udonga njengamadoda okulwa; bahamba elowo ngendlela yakhe, abaphambaphambi emendweni wabo.
2:8 Abagilani, bahamba elowo ngomendo wakhe; bawa nasezikhalini, bangenzakali.
2:9 Baphithizela emzini; babaleka eludongeni; banyuka ezindlwini; bangena ngeefestile njengesela.
2:10 Phambi kwabo uyagungqa umhlaba; liyanyikima izulu. Lisuke laba mnyama ilanga nenyanga, neenkwenkwezi zibufinyezile ubumhlophe bazo.
2:11 UYehova ukhupha izwi lakhe phambi kwempi yakhe; kuba mkhulu kakhulu umkhosi wakhe; kuba unamandla umenzi welizwi lakhe; kuba inkulu imini kaYehova, yoyikeka kunene; ngubani na onokuyinyamezela?
2:12 Nangoku ke, utsho uYehova ukuthi, Buyelani kum ngentliziyo yenu yonke, nangokuzila, nangokulila, nangokumbambazela;
2:13 nikrazule intliziyo yenu, ingabi ziingubo zenu, nibuyele kuYehova uThixo wenu; kuba unobabalo nemfesane, yena uzeka kade umsindo, unenceba enkulu, uyazohlwaya ngenxa yobubi.
2:14 Ngubani na owaziyo? mhlawumbi wobuya azohlwaye, ashiye intsikelelo ngasemva kwakhe, umnikelo wokudla nothululwayo kuYehova uThixo wenu.
2:15 Vuthelani isigodlo eZiyon, ngcwalisani uzilo, memani ingqungquthela.
2:16 Hlanganisani abantu, ngcwalisani ibandla, buthani amadoda amakhulu, hlanganisani iintsapho nabanyayo emabeleni; makaphume umyeni egumbini lakhe, umtshakazi esililini sakhe.
2:17 Mabalile ababingeleli, abalungiseleli bakaYehova, phakathi kwevaranda nesibingelelo, bathi, Yiba nenceba, Yehova, ebantwini bakho, ungalinikeli ilifa lakho ekungcikivweni, ukuba iintlanga zizekelise ngabo, yini na ukuba kuthiwe ezizweni, Uphi na uThixo wabo?
2:18 Waba nobukhwele ke uYehova ngelizwe lakhe, waba nofefe ngabantu bakhe.
2:19 Waphendula uYehova, wathi ebantwini bakhe, Yabonani, ndinithumela ingqolowa, newayini entsha, neoli, eniya kwaneliswa yiyo; ndingabi saninikela ukuba nibe sisingcikivo ezintlangeni.
2:20 Ndiya kumkhwelelisela kude kuni owasentla, ndimgxothele ezweni elingumqwebedu, enkangala; umphambili wakhe usinge kulwandle lwasempumalanga, umqosheliso wakhe kulwandle lwasentshonalanga, kunyuke ukunuka kwakhe, kunyuke ukubola kwakhe, kuba eziphakamisile ukwenza izinto ezinkulu.
2:21 Musa ukoyika, hlabathi, gcoba uvuye; kuba uYehova wenza izinto ezinkulu.
2:22 Musani ukoyika, mpahla inkulu yasendle; kuba amakriwa asentlango aphuma uhlaza; kuba umthi uxakatha isiqhamo sawo, umkhiwane nomdiliya unika amandla awo.
2:23 Nani, nyana baseZiyon, gcobani nivuye kuYehova uThixo wenu; kuba uninika umyaleli wokuba kubekho ubulungisa, anihlisele umvumbi, imvula ethambisayo nemvula evuthisayo ekuqaleni.
2:24 Zozala izanda yingqolowa, iphalale yiwayini entsha nayioli imikhombe yokukhongozela.
2:25 Ndonibuyiselela okweminyaka eyadliwa yinkumbi, nangumkhothululi, nangumqikela, nangumnqunquthi, impi yam enkulu endayithumelayo phakathi kwenu.
2:26 Niya kudla nidlile, nihluthe, nilidumise igama likaYehova uThixo wenu, oniphethe ngokubalulekileyo; bangadani abantu bam naphakade;
2:27 nazi ukuba ndiphakathi kwamaSirayeli; ukuba mna Yehova ndinguThixo wenu, akukho wumbi; bangadani abantu bam naphakade.
2:28 Kuya kuthi emveni kokuba njalo, ndithulule uMoya wam phezu kwenyama yonke, baprofete oonyana benu neentombi zenu; amadoda enu amakhulu aphuphe amaphupha, amadodana enu abone imibono.
2:29 Kwanaphezu kwabakhonzi naphezu kwabakhonzazana ndothulula uMoya wam ngaloo mihla.
2:30 Ndiya kwenza izimanga ezulwini nasehlabathini, igazi nomlilo nemiqulu yomsi.
2:31 Ilanga liya kusuka libe mnyama, nenyanga ibe ligazi, phambi kokuba ifike imini kaYehova, leyo inkulu yoyikekayo.
2:32 Bothi bonke abasukuba benqula igama likaYehova, basinde; kuba entabeni yaseZiyon naseYerusalem kuya kubakho abasindileyo, njengoko watshoyo uYehova; naphakathi kwabaseleyo kubekho awobabiza uYehova.
3:1 Ngokuba, yabonani, ngayo loo mihla, nangalo elo xesha, ndiya kukubuyisa ngalo ukuthinjwa kukaYuda neYerusalem,
3:2 ndozibutha zonke iintlanga, ndizihlisele entilini yakwaYoshafati; ndimangalelane nazo khona ngenxa yabantu bam, ilifa lam amaSirayeli, ezibathe saa ezintlangeni, zalaba ilizwe lam.
3:3 Abantu bam zibenzele amaqashiso, zavuza ihenyukazi ngenkwenkwe; zathengisa ngentombi ngewayini, zasela.
3:4 Kananjalo niya kundenza ntoni na nina, Tire, nawe, Tsidon, nani, mida yonke yamaFilisti? Niya kundibuyekeza impatho yam na? Niya kundenza ntoni na? Kwakamsinya, ngokukhawulezayo, ndiya kukubuyisela ukuphatha kwenu entlokweni yenu.
3:5 Ekubeni nithabathe isilivere yam negolide yam, izinto zamezintle ezinqwenelekayo, nazisa etempileni yenu;
3:6 nathengisa ngoonyana bakaYuda nangoonyana baseYerusalem koonyana bakaYavan, ukuze nibakhwelelisele kude emdeni wabo;
3:7 yabonani, ndiyabaxhoxha endaweni enathengisa ngabo kuyo, ndikubuyisele ukuphatha kwenu entlokweni yenu.
3:8 Ndothengisa ngoonyana benu nangeentombi zenu esandleni soonyana bakaYuda, bathengise ngabo kumaShebha, kuhlanga olukude; kuba uthethile uYehova.
3:9 Memezani oku ezintlangeni, ngcwalisani imfazwe; xhoxhani amagorha; makafike enyuke onke amadoda okulwa.
3:10 Khandani amakhuba enu abe ngamakrele, nezitshetshe zenu zemidiliya zibe zizikhali;
3:11 oswele amandla makathi, Ndiligorha. Khawulezani nize, nonke zintlanga zangeenxa zonke, nibuthelane; wahlisele khona amagorha akho, Yehova.
3:12 Mazixhoxhwe zinyuke iintlanga, ziye entilini yakwaYoshafati; ngokuba ndiya kuhlala phantsi khona, ukuze ndizigwebe zonke iintlanga zangeenxa zonke.
3:13 Fakani irhengqa, kuba ukudla kuvuthiwe; yizani nixovule, ngokuba isixovulelo sewayini sizele, iyaphalala imikhombe yokukhongozela; kuba bukhulu ububi bazo.
3:14 Yimbuthumbuthu, yimbuthumbuthu entilini yesigqibo! Kuba isondele imini kaYehova entilini yesigqibo.
3:15 Ilanga nenyanga zenziwe mnyama, iinkwenkwezi zikufinyezile ukukhanya kwazo.
3:16 UYehova ubharhula eZiyon, ukhupha ilizwi lakhe eYerusalem, linyikime izulu nehlabathi; ke uYehova ulihlathi kubantu bakhe, uligwiba koonyana bakaSirayeli.
3:17 Niya kwazi ke ukuba mna Yehova ndinguThixo wenu, ohleli eZiyon, entabeni yam engcwele; iYerusalem yoba ngcwele, abasemzini bangabi sacanda phakathi kwayo.
3:18 Kuya kuthi ngaloo mini, iintaba zivuze incindi yeediliya, iinduli ziphalale amasi, imijelo yonke yakwaYuda iphalale amanzi; kuphume umthombo endlwini kaYehova, useze isihlambo semingampunzi.
3:19 IYiputa kuya kuba senkangala, nelakwaEdom libe yintlango esenkangala, ngenxa yokugonyamela kwabo oonyana bakaYuda, ekubeni bephalaze igazi elimsulwa ezweni labo.
3:20 Ke uYuda uya kumiwa ngonaphakade, iYerusalem imiwe kwizizukulwana ngezizukulwana.
3:21 Ndiya kulisula igazi labo endandingalisulanga; ngokuba uYehova uhleli eZiyon.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
11 Ekuhambeni kwexesha aqokelelana ndawonye onke amaSirayeli+ kuDavide eHebron,+ esithi: “Khangela! Silithambo lakho nenyama yakho.+
2 Kokubini izolo nangaphambili, ngoxa uSawule wayengukumkani, nguwe owawukhupha nowawungenisa uSirayeli;+ noYehova uThixo wakho wathi kuwe, ‘Wena uya kwalusa+ abantu bam amaSirayeli, yaye wena uya kuba yinkokeli+ phezu kwabantu bam amaSirayeli.’”
3 Ngoko onke amadoda amakhulu akwaSirayeli eza kukumkani eHebron waza uDavide wenza umnqophiso kunye nawo eHebron phambi koYehova; emva koko amthambisa+ uDavide njengokumkani phezu koSirayeli, ngokwelizwi likaYehova+ ngoSamuweli.+
4 Kamva uDavide naye wonke uSirayeli baya eYerusalem,+ oko kukuthi, iYebhusi,+ apho abekhona amaYebhusi+ abemi belo lizwe.
5 Abemi baseYebhusi bathi kuDavide: “Akusayi kungena apha.”+ Noko kunjalo, uDavide walithimba igwiba leZiyon,+ oko kukuthi, isiXeko sikaDavide.+
6 Ngoko uDavide wathi: “Nabani na oxabela+ amaYebhusi kuqala, uya kuba yintloko nenkosana.” UYowabhi+ unyana kaTseruya wenyuka kuqala, waza waba yintloko.
7 UDavide wahlala kwindawo ekunzima ukuyifikelela.+ Kungenxa yoko le nto yabizwa ngokuba sisiXeko sikaDavide.+
8 Yaye wakha isixeko macala onke, esusela eSigangeni nakwimimandla ejikelezileyo, kodwa uYowabhi wasivuselela+ isixeko ngokubanzi.
9 UDavide waya esiba mkhulu ngokuba mkhulu,+ kuba uYehova wemikhosi wayenaye.+
10 Zizo ezi iintloko zamadoda kaDavide anamandla,+ awayesomelezana naye ebukumkanini kunye noSirayeli wonke, ukuba amenze ukumkani ngokwelizwi likaYehova+ ngokuphathelele uSirayeli.
11 Olu luludwe lwamadoda kaDavide anamandla: uYashobheyam+ unyana kaHakemoni, intloko kwabathathu. Wayevonyavonya umkhonto wakhe kumakhulu amathathu abulawa ngasihlandlo sinye.+
12 Yaye emva kwakhe yayinguEleyazare+ unyana kaDodo umAhowa.+ Wayephakathi kwamadoda amathathu anamandla.+
13 Yena wayenoDavide ePas-damim,+ apho ayezihlanganisele khona imfazwe amaFilisti. Kwakukho isiqwenga somhlaba sizele yirhasi, basaba abantu ngenxa yamaFilisti.+
14 Kodwa yena wema esazulwini sesiqwenga waza wasihlangula, waza wawaxabela amaFilisti, yaye uYehova wabasindisa+ ngosindiso olukhulu.+
15 Kwehla ke isithathu sabaziintloko emashumini amathathu+ saya eliweni, kuDavide emqolombeni waseAdulam,+ ngoxa iqela lamaFilisti lalimise inkampu entilini yamaRefa.+
16 Kwaye uDavide ngoko wayekwindawo ekwakunzima ukuyifikelela;+ yaye inkampu yomkhosi wamaFilisti+ ngoko yayiseBhetelehem.
17 Emva kwethuba uDavide wanqwena waza wathi: “Owu ukuba nje bendingasela+ amanzi equla laseBhetelehem, elisesangweni!”
18 Ngako oko lawo mathathu anyanzelisa angena kwinkampu yamaFilisti aza akha amanzi equleni laseBhetelehem,+ elisesangweni, eza nawo ewathwele, awazisa kuDavide.+ Akavuma ke uDavide ukuwasela, kodwa wawathululela kuYehova.+
19 Waza wahlabela mgama wathi: “Makube lee kum, ngokuphathelele uThixo wam, ukwenza oko! Ngaba igazi+ lala madoda ndifanele ndilisele ngokubeka esichengeni umphefumlo wawo? Kuba awazisa ngokubeka esichengeni imiphefumlo yawo.” Akavuma ke ukuwasela.+ Zizo ke ezo izinto ezenziwa ngala madoda mathathu anamandla.
20 Ke yena uAbhishayi+ umntakwabo Yowabhi,+ wayeyintloko yamathathu; yaye wayevonyavonya umkhonto wakhe phezu kwamakhulu amathathu awayebulewe, yaye naye wayedume njengabo bathathu.
21 Kulawo mathathu wayebalasele kunamabini, yaye waba yintloko kuwo; noko ke akafikanga+ kulawa mathathu okuqala.
22 Ke yena uBhenaya+ unyana kaYehoyada,+ unyana wendoda elikroti, owenza izenzo ezininzi eKabhetseli,+ waxabela oonyana ababini baka-Ariyeli wakwaMowabhi; yaye yena mhla ngekhephu wehla waza waxabela ingonyama+ emhadini wamanzi.
23 Yayinguye lo waxabela indoda engumYiputa, indoda eyayinkulu ngokungaqhelekanga, eyayiziikubhite ezintlanu.+ Yaye esandleni somYiputa lowo kwakukho umkhonto+ onjengomqobo wabaluki; ukanti yena wehla waya kuye enentonga, wawuxhwila umkhonto esandleni somYiputa waza wambulala ngomkhonto wakhe.+
24 Wazenza ezi zinto uBhenaya unyana kaYehoyada, yaye waba negama phakathi kwamadoda amathathu anamandla.
25 Nangona wayebalasele nangaphezu kwamasumi lawo mathathu, akafikanga kuluhlu lwabaya bathathu bokuqala.+ Noko ke, uDavide wambeka waphatha ifanankosi lakhe.+
26 Ke kumadoda anamandla omkhosi wamajoni, kwakukho uAsaheli+ umntakwabo Yowabhi, uElihanan+ unyana kaDodo waseBhetelehem,
27 uShamoti+ umHarori, uHeletse umPeloni,+
28 uIra+ unyana kaIkeshe umTekowa, uAbhi-ezere umAnatoti,+
29 uSibhekayi+ umHusha, uIlayi umAhowa,+
30 uMaharayi+ umNetofa,+ uHeledi+ unyana kaBhahana umNetofa,
31 uItayi unyana kaRibhayi+ waseGibheya+ woonyana bakaBhenjamin,+ uBhenaya umPiratoni,+
32 uHurayi wasentlanjeni yaseGahashe,+ uAbhiyeli umArbha,
33 uAzimaveti umBhaharum,+ uEliyabha umShahalebhim,
34 oonyana bakaHashem umGizon, uYonatan+ unyana kaShage umHarari,
35 uAhiyam unyana kaSakare+ umHarari, uElifali+ unyana kaUre,
36 uHefere umMekera, uAhiya umPeloni,
37 uHetsero umKarmele,+ uNarayi unyana kaEzebheyi,
38 uYoweli umntakwabo Natan,+ uMibhare unyana kaHagri,
39 uTseleke umAmoni, uNaharayi umBheroti, umphathi wezikrweqe zikaYowabhi unyana kaTseruya,
40 uIra umItri, uGarebhe+ umItri,
41 u-Uriya+ umHiti,+ uZabhadi unyana ka-Ahalayi,
42 uAdina unyana kaShiza umRhubhen, intloko yamaRubhen, enamashumi amathathu;
43 uHanan unyana kaMahaka, noYoshafati umMiteni,
44 u-Uziya umAshterati, uShama noYeyeli, oonyana bakaHotam umArohere,
45 uYediyayeli unyana kaShimri, noYoha umntakwabo ongumTitsi,
46 uEliyeli umMahavi, noYeribhayi noYoshaviya oonyana bakaElnaham, noItema umMowabhi.
47 UEliyeli no-Obhedi noYahasiyeli umMetsobhaya.
Yithumele
Yithumele
1 Kronike 11
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=13&Chapter=11&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D11%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
4 Wathetha uYehova kuMoses nakuAron, esithi:
2 “Baza kubalwa oonyana bakaKohati+ phakathi koonyana bakaLevi, ngokweentsapho zabo nangokwezindlu zooyise,
3 ukususela kwabanamashumi amathathu eminyaka ubudala+ ukusa kwabanamashumi amahlanu eminyaka ubudala,+ bonke abeqela labakhonzi+ elisebenza ententeni yokuhlangana.
4 “Yiyo le inkonzo yoonyana bakaKohati ententeni yokuhlangana.+ Iyeyona nto ingcwele:
5 Ekumkeni kwenkampu bamele bangene uAron noonyana bakhe, balithule ikhuselo lomkhusane+ baze bayigubungele ngalo ityeya+ yesingqino.
6 Bamele babeke isigqubuthelo sezikhumba zeentini+ phezu kwalo baze batwabulule ngaphezulu ilaphu eliluhlaza liphela, bafake nezibonda zaso.+
7 “Bothi ke batwabulule ilaphu eliluhlaza phezu kwetafile+ yezonka zokubonisa, babeke phezu kwayo izitya+ neendebe nemiphanda+ yomnikelo othululwayo; nesonka esihlala rhoqo+ phezu kwayo masingasuswa.
8 Bamele batwabulule phezu kwayo ilaphu elimfusa,+ baligubungele ngesigqubuthelo sezikhumba zeentini+ baze bafake nezibonda zaso.+
9 Bamele bathabathe nelaphu eliluhlaza, bagubungele isiphatho sezibane zokukhanyisa+ nezibane zaso+ nezifinyiso zaso+ neengcedevu zaso+ nazo zonke izitya+ zeoli zaso abasilungiselela ngazo rhoqo.
10 Bamele basibeke sona kunye neempahla zaso zonke esigqubuthelweni sezikhumba zeentini,+ basibeke phezu kwesibonda.
11 Baya kwandula ke batwabulule phezu kwesibingelelo segolide+ ilaphu eliluhlaza, basigubungele ngesigqubuthelo sezikhumba zeentini+ baze bafake nezibonda zaso.+
12 Bothabatha zonke iimpahla+ zokulungiselela abalungiselela ngazo rhoqo endaweni engcwele, bazibeke elaphini eliluhlaza, bazigubungele ngesigqubuthelo sezikhumba zeentini+ baze bazibeke phezu kwesibonda.
13 “Bamele balususe esibingelelweni+ uthuthu lwezinto ezityetyisiweyo baze batwabulule phezu kwaso ilaphu loboya obudaywe bamfusa bubomvu.
14 Yaye bamele bazibeke phezu kwalo zonke iimpahla zaso abalungiselela ngazo rhoqo kuso, iingcedevu zaso, iifolokhwe nemihlakulo nezitya, zonke iimpahla zesibingelelo;+ yaye bamele batwabulule phezu kwaso isigqubuthelo sezikhumba zeentini baze bafake nezibonda zaso.+
15 “Bamele bagqibe uAron noonyana bakhe ukuyigubungela indawo engcwele+ neempahla+ zonke zendawo engcwele ekumkeni kwenkampu, baya kuthi ke emva koko bangene oonyana bakaKohati ukuze bazithwale,+ kodwa bamele bangayichukumisi+ indawo engcwele ukuze bangafi. Ezi zinto zingumthwalo woonyana bakaKohati ententeni yokuhlangana.+
16 “Imbopheleleko+ kaEleyazare unyana ka-Aron umbingeleli kukuvelela ioli+ yesikhanyiso nesiqhumiso sobulawu+ nomnikelo othe rhoqo wokudla okuziinkozo+ neoli yokuthambisa,+ nokuvelela wonke umnquba nako konke okukuwo, oko kukuthi, indawo engcwele neempahla zayo.”
17 Wathetha ngokubhekele phaya uYehova kuMoses nakuAron, esithi:
18 “Maze singanqunyulwa isizwe seentsapho zamaKohati+ phakathi kwabaLevi.
19 Yenzani oku kubo ukuze bahlale bephila, bangafi ngenxa yokusondela kwezona zinto zingcwele.+ Kuya kungena uAron noonyana bakhe, bababele ngamnye enkonzweni yakhe nasemthwalweni wakhe.
20 Ekungeneni kwabo abamele bakhangele ezintweni ezingcwele nomzuzwana lo, ukuze bangafi.”+
21 Wandula wathetha uYehova kuMoses, esithi:
22 “Baza kubalwa nabo oonyana bakaGershon,+ ngokwezindlu zooyise nangokweentsapho zabo.
23 Uze ubabhalise ukususela kwabanamashumi amathathu eminyaka ubudala ukusa kwabanamashumi amahlanu eminyaka,+ bonke abeqela labakhonzi elisebenza ententeni yokuhlangana.
24 Yiyo le inkonzo yeentsapho zamaGershon ngokuphathelele ukukhonza nokuthwala.+
25 Bamele bathwale amalaphu entente+ yomnquba nentente yokuhlangana,+ isigqubuthelo sayo+ nesigqubuthelo sezikhumba zeentini+ esiphezu kwaso, nomkhusane+ wesango lentente yokuhlangana,
26 namawunduwundu+ entendelezo nomkhusane wesango+ lentendelezo ojikeleze umnquba nesibingelelo, neentambo zawo zentente neempahla zonke zenkonzo yabo, nezinto zonke abasebenza ngazo rhoqo. Yiyo ke leyo inkonzo yabo.
27 Yoba ngokomyalelo ka-Aron noonyana bakhe+ yonke inkonzo yoonyana bamaGershon+ ngokuphathelele yonke imithwalo yabo nayo yonke inkonzo yabo, yaye nimele nibabele yonke imithwalo yabo njengembopheleleko yabo.
28 Yiyo leyo inkonzo yeentsapho zoonyana bamaGershon+ ententeni yokuhlangana, yaye imbopheleleko yabo yoba sesandleni sikaItamare+ unyana ka-Aron umbingeleli.
29 “Ke bona oonyana bakaMerari,+ wobabhalisa ngokweentsapho zabo nangokwezindlu zooyise.
30 Uze ubabhalise ukususela kwabanamashumi amathathu eminyaka ubudala ukusa kwabanamashumi amahlanu eminyaka, bonke abeqela labakhonzi elisebenza ententeni yokuhlangana.+
31 Yiyo le imbopheleleko yabo, umthwalo wabo,+ ngokuphathelele yonke inkonzo yabo ententeni yokuhlangana: amanqwanqwa amaplanga+ omnquba nezibonda zawo+ neentsika zawo+ neziseko zawo,+
32 neentsika+ ezijikeleze intendelezo neziseko zazo+ nezikhonkwane zayo zentente+ neentambo zayo zentente ndawonye nezixhobo zabo zonke nenkonzo yabo yonke. Yaye niya kubabela ngokwamagama azo izixhobo abanembopheleleko yazo, zibe ngumthwalo wabo.+
33 Yiyo leyo inkonzo yeentsapho zoonyana bakaMerari+ ngokwenkonzo yabo yonke ententeni yokuhlangana, esandleni sikaItamare unyana ka-Aron umbingeleli.”+
34 Bababhalisa ke uMoses noAron nezikhulu+ zendibano oonyana bamaKohati+ ngokweentsapho zabo nangokwezindlu zooyise,
35 besusela kwabanamashumi amathathu+ eminyaka ubudala ukusa kwabanamashumi amahlanu eminyaka,+ bonke abeqela labakhonzi elisebenza ententeni yokuhlangana.+
36 Ababhaliswayo kubo ngokweentsapho zabo baba ngamawaka amabini anamakhulu asixhenxe anamashumi mahlanu.+
37 Ngabo abo ababhaliswayo+ kwiintsapho zamaKohati, bonke abo basebenza ententeni yokuhlangana, awababhalisayo uMoses noAron ngokomyalelo kaYehova ngoMoses.
38 Ababhaliswayo koonyana bakaGershon+ ngokweentsapho zabo nangokwezindlu zooyise,
39 ukususela kwabanamashumi amathathu eminyaka ubudala ukusa kwabanamashumi amahlanu eminyaka, bonke abeqela labakhonzi elisebenza ententeni yokuhlangana,+
40 ababhaliswayo kubo ngokweentsapho zabo, ngokwezindlu zooyise, baba ngamawaka amabini anamakhulu mathandathu anamashumi mathathu.+
41 Ngabo abo ababhaliswayo kwiintsapho zoonyana bakaGershon, bonke abo basebenza ententeni yokuhlangana, awababhalisayo uMoses noAron ngokomyalelo kaYehova.+
42 Ababhaliswayo kwiintsapho zoonyana bakaMerari ngokweentsapho zabo, ngokwezindlu zooyise,
43 ukususela kwabanamashumi amathathu eminyaka ubudala ukusa kwabanamashumi amahlanu eminyaka ubudala, bonke abeqela labakhonzi elisebenza ententeni yokuhlangana,+
44 ababhaliswayo kubo ngokweentsapho zabo baba ngamawaka amathathu anamakhulu mabini.+
45 Ngabo abo ababhaliswayo kwiintsapho zoonyana bakaMerari, awababhalisayo uMoses noAron ngokomyalelo kaYehova ngoMoses.+
46 Bonke awababhalisayo uMoses noAron nezikhulu zakwaSirayeli kubaLevi ngokweentsapho zabo nangokwezindlu zooyise,
47 ukususela kwabanamashumi amathathu eminyaka ubudala+ ukusa kwabanamashumi amahlanu eminyaka ubudala, bonke abaphumeza inkonzo enzima nenkonzo yokuthwala imithwalo ententeni yokuhlangana,+
48 ababhaliswayo kubo baba ngamawaka asibhozo anamakhulu mahlanu anamashumi asibhozo.+
49 Babhaliswa ngokomyalelo kaYehova ngoMoses, ngamnye ngokwenkonzo yakhe nangokomthwalo wakhe; yaye babhaliswa kanye njengoko uYehova wamyalelayo uMoses.+
Yithumele
Yithumele
Numeri 4
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=4&Chapter=4&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D4%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Amazwi ovelwano asuka
Amazwi ovelwano asuka eIziko Museums of South Africa
Iziko Museums of South Africa, ilizwe lethu nehlabathi ngokubanzi ligxwala emswaneni ngokulahlekelwa kwalo nguTata uNelsonRolihlahla Mandela, olifulathele eli ngoLwesine, umhla we-5 kweyoMnga ka-2013. Iimfundiso zobomi bukaMadiba nelifa asishiye nalo ziyinxalenye yamagugu enkcubeko yethu – ziqulethe ubuncwane besizwe ekufuneka sibulondolozile size sabelane ngabo nesizukulwana esizayo. UTata uNelson Mandela ebephambili kwiqonga ngalinye lendumasi yomzabalazo weli loMzantsi Afrika, kusiliwa norhulumente wengcinezelo kwaye engungcwele ohlonitshwa lihlabathi jikelele ngenxa yokuba ngumfuziselo wokuzinikela kwakhe kwanokuba ngumqondiso wethemba.
UNozaku-zaku, uDikgang Moopeloa, onguSihlalo weQumrhu le-Iziko kunye noNksk Rooksana Omar, uMlawuli oyiNtloko wee-Iziko, bebonke, bathumela amazwi abo ovelwano kunye neminqweno emihle kusapho, amaqabane kwanabo balahlekelweyo kwihlabathi jikelele. Silothulela umnqwazi iqhawe lamaqhawe elibubuncwane besizwe nengcwele, uMadiba, ngendima ayidlalileyo ukunceda ekwakhiweni kwesizwe esitsha kuthathelwa kobo bugxwayiba bokuphixana nokukruthakruthana kunye nokungoyiki ngokoyikiswa kwakhe esilwela iphupha elimyoli lolawulo lwentando yesininzi, noluntu olungacalu-calulani ngokobuhlanga ukuze kube nokusekwa ubomi obungcono obuza kuxhanyulwa ngabo bonke.
Kolu sukelo, waye wazisebenzisa zonke ’izikrweqe’ anazo: uthando, ukuqononondisa, uxolelo kunye nobunkunkqele bezopolitiko – kwanoburharha obungenamlinganiselo. Nangani utata uMandela ebeyinkokheli, ingcwele yeengcwele nomfuziselo wesizwe, obenolona hambo lwakhe lwaba lude olusingise enkululekweni olube ntsingiselonye nembali yesizwe, ubekwaziwa nangokuthobeka kwakhe, ubunkokheli bakhe bobambiswano, nagokuzinikela kwakhe ekunikezeleni ngeenkonzo ngemfezeko.
Kwintetho yoSuku lwaMafa, ngomhla wama-25 kweyoMsintsi ka-1997, kwiSiqithi iRobben, lo owayesakuba nguMongameli uTata uMandela wathetha wathi: “Xa iimuziyam namatye esikhumbuzo elilondoloza lonke ilifa lethu elingokohluka-hlukana kwethu, xa bememelela uluntu behlangabezana neengunqu ezibangqongileyo, oko kuya kulenza ikhonkco namalungelo oluntu lube luqilima nangakumbi, ukuhlonelana kwanolawulo lwentando yesininzi, kuze oko kuncede ekuthinteleni ukuphinda kubekho iziganeko zokunyhashana nokubukulana”.
eIziko Museums of South Africa siza kuqhubeka siliphakamisele phezulu kwaye sinika imbeko kwilifa elishiywe nguTata wethu esimthandayo uMadiba, nalifa elo eliphenjelelwa yimbono yethu ethi “IiMuziyam zase-Afrika eziBalaseleyo ezixhobisa nezikhuthaza bonke abantu ukuba babhiyozele baze balihlonele ilifa lethu elingokwahlukahlukana kwethu” kunye nephupha likaTata uMandela elingokuseka ubomi obungcono obuza kuxhanyulwa ngabo bonke.
Siyakhahlela kuwe Tata kwaye siyakuhlala sizithuthuzela ngamazwi akho athi: “Ukufa yinto engenakuthiwani bani. Xa umntu sele elufezile olwakhe ugqatso, elusebenzele uluntu nelizwe lakhe, anganduluka aye kuphumla ngoxolo. Ndiyakholwa ke ukuba ndizenzile ezo nzame, kwaye kungoko ke, nam ndiya kulala ukuthula.”
Robala kakgotso Madiba. Phumla ngoxolo Madiba. Rest in Peace Madiba.
UNozaku-zaku uDikgang Moopeloa
USihlalo
IQumrhu le Iziko Museums of South Africa
Rooksana Omar
UMlawuli oyiNtloko (iCEO)
Iziko Museums of South Africa


text:
ICANDELO 4
UThixo Wenza Umnqophiso NoAbraham
Ngokholo, uAbraham uthobela uThixo yaye uYehova umthembisa ngokumsikelela nangokuyandisa ibe ninzi inzala yakhe
KWAKUSELE kudlule iminyaka engama-350 ukususela kuMkhukula kaNowa. Usolusapho uAbraham wayehlala kwisixeko esimi kakuhle saseUre, indawo namhlanje eyaziwa ngokuba yi-Iraq. UAbraham wayebalasele ngokholo. Kodwa ngoku ukholo lwakhe lwavavanywa.
UYehova waxelela uAbraham ukuba emke kwilizwe awazalelwa kulo, aye kwilizwe lasemzini, eKanan. UAbraham wathobela. Wahamba nentsapho yakhe, umfazi wakhe, uSara, nomtshana wakhe uLote yaye emva kohambo olude baya kuhlala ezintenteni eKanan. Kumnqophiso awawenza noAbraham, uYehova wamthembisa ukuba inzala yakhe yayiya kuba luhlanga olukhulu, zonke iintsapho zomhlaba zisikelelwe ngenxa yakhe, ize inzala yakhe ilithabathele kuyo ilizwe laseKanan.
UAbraham noLote baba nemfuyo eninzi, imihlambi yeegusha neenkomo. UAbraham wavumela uLote ukuba akhethe kuqala indawo ayifunayo. ULote wakhetha ummandla ochumileyo okuMlambo iYordan waya kuhlala kufuphi nesixeko saseSodom. Noko ke, abantu baseSodom, babeziphethe kakubi—bemona ngokugqithiseleyo uYehova.
Kamva uYehova uThixo waqinisekisa uAbraham ukuba inzala yakhe yayiya kuba ninzi njengeenkwenkwezi zezulu. UAbraham waba nokholo kweso sithembiso. Sekunjalo, umfazi ka-Abraham uSara wayengekabi namntwana. Xa uAbraham wayeneminyaka engama-99 ubudala, yena uSara esondela kwengama-90, uThixo waxelela uAbraham ukuba baza kuba nonyana. Kanye njengoko uThixo wayetshilo, uSara wazala uIsake. UAbraham wayenabo abanye abantwana, kodwa uMhlanguli owayethenjiswe e-Eden wayeza kuza ngoIsake.
Ngelo xesha uLote nentsapho yakhe babehlala eSodom, kodwa uLote olilungisa akazange aziphathe kakubi njengabantu beso sixeko. Xa uYehova wayezimisele ukutshabalalisa iSodom wathumela iingelosi ukuba ziye kulumkisa uLote ngaloo ntshabalalo. Iingelosi zambongoza uLote nentsapho yakhe ukuba baphume eSodom baze bangakhangeli ngasemva. Ngoko uThixo wanisa umlilo nesalfure eSodom nakwisixeko esikufuphi esingendawo iGomora, etshabalalisa abemi bazo. ULote neentombi zakhe ezimbini basaba. Kodwa umfazi kaLote wakhangela ngasemva, mhlawumbi ecinga ngezinto awayezishiya. Ngenxa yokungathobeli kwakhe wafa.
—Oku kusekelwe kwiGenesis 11:10–19:38.
Funda Okungakumbi
UAbraham
—‘UYise wabo Bonke Abo Banokholo’
UAbraham walubonisa njani ukholo? Ziziphi iindlela ongathanda ukuluxelisa ngayo ukholo luka-Abraham?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
35 Wandula uYosiya+ wenza ipasika+ kuYehova eYerusalem yaye baxhela ixhoba+ lepasika ngomhla weshumi elinesine+ wenyanga yokuqala.+
2 Ngoko wamisa ababingeleli baphatha izinto ezinyanyekelwa+ ngabo waza wabakhuthazela+ enkonzweni yendlu kaYehova.+
3 Yaye wahlabela mgama wathi kubaLevi, abayaleli+ bakaSirayeli ephela, abo bangcwele kuYehova: “Bekani iTyeya engcwele+ endlwini+ awayakhayo uSolomon unyana kaDavide ukumkani wakwaSirayeli; asikokwenu ukuba niyithwale egxalabeni.+ Ke mkhonzeni+ uYehova uThixo wenu nabantu bakhe amaSirayeli.
4 Yenzani amalungiselelo ngokwezindlu zookhokho benu+ ngokwezahlulo zenu,+ ngokombhalo+ kaDavide ukumkani wakwaSirayeli nangokombhalo+ kaSolomon unyana wakhe.
5 Yaye yimani+ endaweni engcwele ngokwezahlulo zezindlu zookhokho babazalwana benu, oonyana babantu, nangokwesahlulo sezindlu zooyihlo+ zabaLevi.+
6 Yaye xhelani ixhoba lepasika+ nizingcwalise+ nilungiselele abazalwana benu ukuba benze ngokwelizwi likaYehova ngoMoses.”+
7 Ke uYosiya wanikela koonyana babantu imihlambi, iinkunzi zeemvana namatakane aziinkunzi, zonke ukuba zibe ngamaxhoba epasika abo bonke abafunyanwayo, angamashumi amathathu amawaka, iinkomo, zingamawaka amathathu.+ Ezi zazivela empahleni kakumkani.+
8 Yaye iinkosana+ ngokwazo zenza umnikelo wokuzithandela wabantu,+ wababingeleli nowabaLevi. UHilekiya+ noZekariya noYehiyele njengeenkokeli zendlu kaTHIXO oyinyaniso banika ababingeleli amaxhoba epasika angamawaka amabini anamakhulu amathandathu, neenkomo ezingamakhulu amathathu.
9 UKonaniya noShemaya noNetaneli abantakwabo noHashabhiya noYeyeli noYozabhadi, neentloko zabaLevi, banikela kubaLevi amaxhoba epasika angamawaka amahlanu, neenkomo ezingamakhulu amahlanu.
10 Yaye inkonzo yalungiselelwa+ baza ababingeleli baqhubeka bemi+ ezindaweni zabo,+ nabaLevi ngokwezahlulo zabo,+ ngokomyalelo kakumkani.+
11 Baxhela ixhoba+ lepasika yaye ababingeleli+ bafefa+ igazi elalisesandleni sabo, ngoxa abaLevi babehlinza.+
12 Ngaphezu koko, balungisa iminikelo etshiswayo ukuze bayinikele ezahlulweni+ ngokwezindlu zooyise,+ koonyana babantu, ukuze benze umnikelo+ kuYehova ngokoko kubhalwe encwadini kaMoses;+ benza ngaloo ndlela nangeenkomo.
13 Bawupheka+ umnikelo wepasika+ ngomlilo ngokwesiko; nezinto ezingcwalisiweyo bazipheka+ ngeembiza zokupheka nangeembiza ezimbundu usisangqa nangezitya zezidlo, emva koko bazizisa ngokukhawuleza kubo bonke oonyana babantu.+
14 Emva koko bazilungiselela bona nababingeleli,+ ngenxa yokuba ababingeleli oonyana baka-Aron babebingelela umbingelelo otshiswayo+ namanqatha+ de kwaba sebusuku, nabaLevi, bazilungiselela+ nababingeleli oonyana baka-Aron.
15 Iimvumi+ oonyana baka-Asafu+ babekwizigxina zabo ngokomyalelo kaDavide+ noka-Asafu+ noHeman+ noYedutun+ imboni+ kakumkani; nabagcini-masango+ bekumasango awahlukeneyo.+ Kwakungekho mfuneko yokuba baphambuke kwinkonzo yabo, ngenxa yokuba abazalwana babo abaLevi babebalungiselela.+
16 Yonke inkonzo kaYehova yalungiswa ngaloo mhla ukuze kwenziwe ipasika+ kuze kunikelwe iminikelo etshiswayo phezu kwesibingelelo sikaYehova, ngokomyalelo kaKumkani uYosiya.+
17 Oonyana bakaSirayeli ababefumaneka benza ipasika+ ngelo xesha kwanomthendeleko wamaqebengwana angenagwele iintsuku ezisixhenxe.+
18 Yaye akuzange kwenziwe pasika injengaleyo kwaSirayeli ukususela ngemihla kaSamuweli umprofeti,+ akukho nawuphi na kookumkani+ bakwaSirayeli owenza ipasika enjengaleyo wayenzayo uYosiya nababingeleli nabaLevi noYuda wonke noSirayeli owayefumaneka nabemi baseYerusalem.
19 Le pasika yenziwa ngonyaka weshumi elinesibhozo wokulawula kukaYosiya.+
20 Emva kwako konke oku akuba uYosiya eyilungisile indlu, uNeko+ ukumkani waseYiputa+ wenyuka weza kulwa eKarkemishe+ ngakumEfrate. Waza waphuma uYosiya+ ukuya kuqubisana naye.+
21 Ngako oko wathumela abathunywa kuye, esithi: “Ndinantoni na yakwenza nawe, kumkani wakwaYuda? Andizanga kulwa nawe namhlanje, kodwa ndilwa nenye indlu uThixo ngokwakhe uthe ndifanele ndibangele ukuphazamiseka. Yeka ukuze kulunge kuwe ngenxa kaThixo, okunye nam, yaye ungamenzi akonakalise.”+
22 UYosiya akazange abujike ubuso bakhe kuye,+ kodwa wazenza+ mntu wumbi walwa naye yaye akazange awaphulaphule amazwi kaNeko+ avela emlonyeni kaThixo. Ngoko weza kulwa kwithafa elisentlanjeni yaseMegido.+
23 Abatoli bamtola+ uKumkani uYosiya, kangangokuba ukumkani wathi kubakhonzi bakhe: “Ndothuleni, kuba ndingxwelerheke kakhulu.”+
24 Ngako oko abakhonzi bakhe bamothula enqwelweni bamkhwelisa kwinqwelo yakhe yesibini yokulwa bamsa eYerusalem.+ Ngaloo ndlela wafa+ waza wangcwatyelwa emangcwabeni ookhokho bakhe;+ yaye onke amaYuda neYerusalem amzilela+ uYosiya.
25 UYeremiya+ wamenzela isimbonono+ uYosiya; nazo zonke iimvumi neemvumikazi+ zaqhubeka zithetha ngoYosiya kwizimbonono zazo kude kube namhla; bazenza ummiselo kwaSirayeli, yaye zibhalwe phakathi kwezimbonono.+
26 Ke eminye imicimbi+ kaYosiya nezenzo zakhe zobubele bothando,+ njengoko kubhaliweyo kumthetho+ kaYehova,
27 nemicimbi yakhe, yokuqala neyokugqibela,+ ibhaliwe eNcwadini+ yooKumkani bakwaSirayeli nabakwaYuda.
Yithumele
Yithumele
2 Kronike 35
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=14&Chapter=35&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D14%26Chapter%3D35%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba AmaNgqina KaYehova Ayabagxotha Abantu Ababekade Bekhonza Nawo?
Abantu ababebhaptiziwe baba ngamaNgqina kaYehova kodwa bayeka ukushumayela, mhlawumbi bada bayeka ukuba kunye namanye amaNgqina, abagxothwa. Side sizame ukubacenga ukuba baphinde babuyele kuthi.
Asisuki nje simgxothe umntu owenze isono esinzulu. Noko ke, ukuba iNgqina elibhaptiziweyo liyaqhubeka lisophula imithetho yeBhayibhile lize lingaguquki, liza kugxothwa okanye asuswe ebandleni. IBhayibhile ithi: “
Mshenxiseni umntu ongendawo phakathi kwenu.”—1 Korinte 5:13.
Kuthekani ukuba kukho indoda esusiweyo kodwa umfazi nabantwana bayo basengamaNgqina kaYehova? Nangona bengasadityaniswa lunqulo, baseyintsapho. Ubomi bentsapho buza kuqhubeka.
Abantu abasusiweyo bavumelekile ukuza enkonzweni yethu. KUkuba bayafuna, basenokude bafumane amacebiso kubadala bebandla. Injongo kukuba lo mntu ancedwe ukuba abe liNgqina likaYehova kwakhona. Abantu abasusiweyo abayekayo ukwenza izinto ezimbi baze babonise ukuba bafuna ukuphila ngemithetho yeBhayibhile bayamkelwa ukuba baphinde babengamalungu ebandla.


text:
INQAKU ELINGUMXHOLO | NGABA IBHAYIBHILE ILUNCEDO NAMHLANJE?
Ukunyaniseka
UMGAQO WEBHAYIBHILE: “Ngubani na oya kuba lundwendwe ententeni [kaThixo]? . . . Ngulowo uhamba ngokungenasiphoso eqhelisela ubulungisa yaye ethetha inyaniso ngentliziyo yakhe.”—INdumiso 15:1, 2.
IINGENELO: Abantu abaninzi bayakuthanda ukunyaniseka nokuthembeka. Kodwa kuthekani ukuba kuvela ithuba lokuba banganyaniseki baze bangabhaqwa kuloo nto? Xa kunjalo kuvela kanye oko kusentliziyweni, eyona nto umntu ayiyo ngaphakathi.
URaquel, okwicandelo lokuthenga kwinkampani asebenza kuyo wathi: “Abanye abathengisi babefuna ukundinyoba. Bathi ukuba ndithenga kubo, babeza ‘kundihlisel’ imali ngomlenze.’ Kodwa ndakhumbula icebiso leBhayibhile elithetha ngokuthembeka ndaza andavuma. Umqeshi wam weva ngale nto, waza wandithemba ngakumbi.”
Ukuba uRaquel wayehendekile sesa sinyobo, ipokotho yakhe yayiza kufuma nje okomzuzwana. Kodwa kwakuza kwenzeka ntoni ukuba wayebhaqiwe ngumqeshi wakhe? Ngaba uRaquel wayeya kusinda ekugxothweni? Ngaba wayeza kuphinda awufumane omnye umsebenzi? Isazela nokuzihlonela kwakhe kwakubaluleke kakhulu kuRaquel. IMizekeliso 22:1 ithi: “Igama elilungileyo linokunyulwa ngaphezu kobutyebi obuninzi; ubabalo lulunge ngakumbi kunesilivere negolide.”
NoJessie wayethembekile, yiloo nto kanye eyamenza wanegama elihle kumqeshi wakhe. Ngaba kwanceda oko? Ewe, ngoba akazange afumane nje isigxina sokuba ngumphathi kodwa neeyure zomsebenzi zacuthwa. Ngenxa yoko, wayekwazi ukuba nethuba elaneleyo kunye nomfazi nabantwana, nelokunqula uThixo.
Xa befuna abasebenzi abakhutheleyo, abanye abaqeshi baye baya kubantu abadume ngokunyaniseka. Ngokomzekelo, umphathi wenkampani ekwiiPhilippines wabhalela iofisi yesebe yamaNgqina kaYehova ecela amaNgqina ukuba afake izicelo zomsebenzi. Wathi: “Aba bantu bazilahlela nofele emsebenzini, bathembekile yaye bakhuthele.” Sekunjalo, oyena mntu umele anconywe nguYehova uThixo, osifundisa ukuba ‘sithiye okubi’ size ‘sithande okulungileyo.’—Amosi 5:15.
Funda Okungakumbi
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.
Iindlela Zokuphila Ezibalulekileyo Nezisenza Sonwabe
Abaninzi bathi: ‘Ukuba ilungile kuwe, yenze. Yenza into efunwa yintliziyo yakho.’ Ngaba bubulumko loo nto? Funda ngemilinganiselo yokuziphatha eseBhayibhileni nonokuyithemba.


text:
Ingxelo Yentlanganiso Yonyaka
“Incwadi KaThixo—Ixabisekile”
Ngempelaveki kaOktobha 5 no-6, 2013, abantu abayi-1 413 676 abasuka kumazwe ayi-31 baya kwintlanganiso yonyaka ye-129 yeWatch Tower Bible and Tract Society of Pennsylvania kwiHolo yeNdibano yamaNgqina kaYehova eseJersey City, eNew Jersey, eMerika, ukanti abanye babo babeyibukele ngeIntanethi.
UGuy Pierce, ilungu leQumrhu Elilawulayo lamaNgqina kaYehova, wayengusihlalo wale ntlanganiso. Wavuselela umdla wababekho ngokubaqinisekisa ukuba ucwangciso lwaluza kuphendula imibuzo ebalulekileyo yeBhayibhile, luyenze icace inyaniso luze lunike ‘ukutya kokomoya ngexesha elifanelekileyo.’
“Umboniso Ozukisa UYehova.”
UMark Sanderson, ilungu leQumrhu Elilawulayo, wathetha ngeenkcukacha zomboniso omtsha okwikomkhulu lamaNgqina eBrooklyn, eNew York, eMerika, onomxholo othi “IBhayibhile Negama LikaThixo.” Lo mboniso ubalaselisa iindawo ekuqinisekiweyo ukuba likho kuzo igama likaThixo kwiZibhalo zesiHebhere neZibhalo zamaKristu zesiGrike yaye uquka neeBhayibhile ezininzi ezindala, izinto zakudala ezenziwe ngokutsha namaphepha eBhayibhile angonyaka ophakathi kuka-500 no-1500.
Izinto ezikulo mboniso ziquka amaphepha enguqulelo yeBhayibhile yenkulungwane ye-16 kaWilliam Tyndale, owayengumguquleli wokuqala weBhayibhile owasebenzisa igama likaThixo ngesiNgesi nephepha elisuka kwinguqulelo yeSpanish yango-1602 eyaziwa ngokuba yiReina-Valera Bible nayo elisebenzisa izihlandlo ezininzi igama likaThixo elingu-“Iehova.” Kukwakho nohlelo lwesiNgesi olwaziwa ngokuba yiGreat Bible (eyaprintwa ngo-1549), ikopi kaElias Hutter eneelwimi eziyi-12 (Uhlelo luka-1599, olukwabizwa ngokuba yiNuremberg Polyglot) neGeneva Bible (eprintwe ngo-1603), zonke ezinegama likaThixo.
UMzalwan’ uSanderson wamema wonke umntu ukuba aye kubona lo mboniso weBhayibhile, esithi: “Sithandazela ukuba . . . uza kunceda abantu abanyanisekileyo abakubudala obahlukahlukeneyo, enoba banemfundo engakanani na ukuba bathande izinto ezimbini esizithandayo sonke
Umxholo Wonyaka Ka-2014.
Emva kokuba uGerrit Lösch weQumrhu Elilawulayo eshwankathele iMboniselo yaloo veki, uMzalwan’ uPierce wenza isaziso somxholo wonyaka ka-2014 othi, “Mabufike ubukumkani bakho.” (Mateyu 6:10) Ekubeni lo ingumxholo wonyaka onokusoloko ufaneleka kumaNgqina kaYehova, ufaneleka ngakumbi kulo nyaka ekubeni ngo-2014 iyiminyaka eyi-100 kwamiselwa uBukumkani ezulwini.
“Isipho Esixabisekileyo Esivela KuYehova.”
Kule nxalenye, abaphulaphuli babukela ividiyo ethetha ngembali yeNguqulelo Yehlabathi Elitsha, iBhayibhile epapashwa ngamaNgqina kaYehova ibe abanye abantu bathi iphakathi kweenguqulelo eziguqulelwe kakuhle. Xa uNathan Knorr wakhulula umqulu wokuqala wale nguqulelo kwiNdibano Yezizwe Ngezizwe Yolwando Lolawulo Lobuthixo ngo-1950, wanika abaphulaphuli icebiso elisasebenzayo nanamhl’ oku elithi: Yifundeni kakuhle yonke le nguqulelo. Ncedani nabanye bayifunde, kuba oko kuza kubanceda babize egameni likaYehova.
“Iinkumbulo Ezimnandi.”
USamuel Herd weQumrhu Elilawulayo wanikela intetho yale nxalenye, eyayiquka udliwano-ndlebe olwalurekhodwe kwangaphambili lwamalungu amane aseBheteli yaseMerika nawayekho xa iNguqulelo Yehlabathi Elitsha yokuqala yayikhululwa iyimiqulu emithandathu eyahlukahlukeneyo phakathi ko-1950 no-1960.
UEunice Timm ukhumbula xa wayesebenzisa iNguqulelo Yehlabathi Elitsha kwiintlanganiso zamaKristu. Wayezithanda iimbekiselo zale nguqulelo eziluncedo ekuphandeni. Ekubeni kwakuba nzima ukuphatha yonke loo miqulu, wayethatha kuphela imiqulu aza kuyidinga kuquka neKing James Version encinane esenzela ukuba kufundwe iivesi ebengalindelanga ukuba ziza kufundwa.
Kwakhona le nguqulelo intsha yachaphazela ezinye iinkalo zonqulo lwethu. Ngokomzekelo, ebalisa uFred Rusk wathi, ngaphambi ko-1950, abo babethandaza eBheteli babesebenzisa amabinzana akudala akwiKing James Version njengelithi, “thy kingdom come.” Noko ke, emva nje kokuba kukhululwe iNguqulelo Yehlabathi Elitsha bayeka ukusebenzisa ulwimi lwakudala kunoko bathetha ngendlela eqhelekileyo.
UJohn Wischuk akazange athande kuphela indlela eguqulelwe ngayo kodwa nokuthobeka kweKomiti yeBhayibhile yeNguqulelo Yehlabathi Elitsha. Wathi: “Yayingafuni ukwaziwa isaphila okanye kwanaxa yayisele ifile, kuba yayifuna lonke uzuko luye kuYehova uThixo.” UCharles Molohan wachaza indlela ababevakalelwa ngayo xa bebonke xa wathi: “INguqulelo Yehlabathi Elitsha isincede saqiniseka ngenyaniso ezintliziyweni zethu yaye isincede saqinisa ukholo lwethu ukuze sikwazi ukuya kunceda abanye abantu babe nokholo.”
“Sibeva Bezithetha Ngeelwimi Zethu Izinto Zobungangamela ZikaThixo.”
(IZenzo 2:11) UGeoffrey Jackson weQumrhu Elilawulayo wanikela intetho ekwakhululwa kuyo uhlelo oluhlaziyiweyo luka-2013 lweNguqulelo Yehlabathi Elitsha. Ekupheleni kwale ntetho, abo babekho kuquka phantse bonke abo babebukele ngeintanethi, bafumana ikopi yale Bhayibhile.
UMzalwan’ uJackson waphawula ukuba sele kudlule iminyaka engaphezu kweyi-60 wakhululwayo umqulu wokuqala weNguqulelo Yehlabathi Elitsha. Ngalo lonke elo xesha ulwimi lwesiNgesi luye lwatshintsha, kodwa injongo yokuguqulela kwethu iBhayibhile ayikatshintshi. Sifuna ukuguqulela iLizwi likaThixo ngendlela echanileyo ngaphandle kokutshintsha oko likuthethayo.
Ngo-2005, iQumrhu Elilawulayo laye lagxininisa ekuguqulelweni kweBhayibhile ngeelwimi ezininzi. Ukususela ngoko, inani leelwimi epapashwa ngazo iNguqulelo Yehlabathi Elitsha liye landa ukusuka kweziyi-52 ukuya kutsho kweziyi-121, yaye kukho eziyi-45 ezingakumbi ezilungiselelwa ukupapashwa. Njengoko abaguquleli beguqulela iNguqulelo Yehlabathi Elitsha ngezinye iilwimi, baye bacela ukucaciselwa amagama namabinzana athile. Ukuza kuthi ga ngoku, kuye kwabuzwa kwaza kwaphendulwa imibuzo enjalo engaphezu kwe-52 000 yaye oko kuye kwabonisa ukuba ziziphi indawo kwisiNgesi ezinokuhlaziywa.
Ngokomzekelo, uMzalwan’ uJackson wacacisa ukuba iiBhayibhile zangaphambili zesiNgesi zeNguqulelo Yehlabathi Elitsha bezisithi ku-1 Samuweli 14:11, uYonatan nomthwali wezixhobo zakhe ‘baziveza kumaFilisti.’ EsiNgesini eli gama lithi ‘ukuziveza’ lithetha izinto ezahlukeneyo, ngoko ukuze kungabhidani zikomityi kuye kweziwa utshintsho kweli gama eBhayibhileni entsha kwaza kwathiwa ‘baphuma apho babezifihle khona.’ Ngokufanayo, uMika 2:6 ebesithi: “Musani ukuphosa mazwi. Baphosa amazwi.” Le vesi ngoku ithi: “Bashumayela besithi, ‘Musani ukushumayela!’”
Kwiminyaka emihlanu edlulileyo, iQumrhu Elilawulayo liye lamisela ikomiti yokuhlaziya iNguqulelo Yehlabathi Elitsha, yaye ngoku imiphumo yomsebenzi wabo iyafumaneka. Le Bhayibhile ihlaziyiweyo iyabukeka, ifundeka lula yaye yomelele ngokwaneleyo ukuba ihlale ibukeka nokuba sele kukudala isetyenziswa. UMzalwan’ uJackson wenza isaziso sokuba uhlelo olunamagama amakhulu nezincinane zesiNgesi ziza kufumaneka kungekudala.
‘Ukuliphatha Ngokufanelekileyo Ilizwi Lenyaniso.’
UStephen Lett weQumrhu Elilawulayo wathetha ngezinto ezongezelekileyo ezikhoyo kule Bhayibhile ihlaziyiweyo, intetho yakhe eyisekele ku-2 Timoti 2:15. Ibinzana elithi ‘ukuliphatha ngokufanelekileyo’ elisetyenziswe kule vesi lithetha “ukusika kakuhle.” Sifuna ukusebenzisa ‘ikrele lomoya’ kakuhle, lichane. (Efese 6:17) UMzalwan’ uLett uye wabonisa indlela amaphepha ongezelelekileyo ale Bhayibhile anokusinceda ngayo sikwenze oko.
Ngaphambili, indawo ethi “An Introduction to God’s Word,” ineevesi zeBhayibhile eziphendula imibuzo eyi-20 ngeemfundiso zeBhayibhile.
IAppendix A, icacisa izinto ezithile zolu hlelo luhlaziyiweyo, njengendlela olwenziwe ngayo nokutshintsha kwamagama asetyenzisiweyo kunye nokubakho kwegama likaThixo.
IAppendix B, eneenxalenye eziyi-15 ezinemibalabala, ineemaphu nemifanekiso eza kuba luncedo kufundisiso lobuqu nokufundisa abanye.
Ekuqaleni kwencwadi yeBhayibhile nganye, indawo ethi “Outline of Contents,” ishwankathela loo ncwadi yeBhayibhile, incede umntu ofundayo akwazi ukuyifumana ngokukhawuleza indawo ayifunayo. Le nxalenye ithathel’ indawo ushwankathelo ebeliphezulu kwiphepha ngalinye kwiiBhayibhile zangaphambili.
I-“Glossary of Bible Terms” ikunika iingcaciso ezimfutshane zamagama amaninzi asetyenziswa eBhayibhileni.
“Isalathiso Samagama EBhayibhile” siye sancitshiswa ngendlela ephawulekayo. Ngoku sinamagama neevesi eziluncedo kakhulu ekushumayeleni nasekufundiseni.
Iimbekiselo eziphakathi kwephepha ngalinye nazo ziye zancitshiswa. Ngoku zineembekiselo eziya kuba luncedo entsimini kuphela.
Imibhalo engezantsi inezinye iindlela zokuchaza amagama, ukuguqulelwa kwegama ngalinye nemvelaphi yenkcazelo.
IJW Library.
UJohn Ekrann, olilungu leKomiti yeSebe yaseUnited States, waye wabonisa iJW Library entsha efumaneka kwizixhobo ezifana neesmartphone neetablet. INguqulelo Yehlabathi Elitsha ehlaziyiweyo nezinye iinguqulelo ezintlanu zeBhayibhile ziyafumaneka kule JW Library. Yakhululwa ngo-Oktobha 7, 2013 ibe ifumaneka simahla.
“Ukuguqulela ILizwi LikaThixo Ngendlela Echanileyo.”
UAnthony Morris weQumrhu Elilawulayo wathetha ngemigaqo eye yakhokela iKomiti yeBhayibhile yeNguqulelo Yehlabathi Elitsha ngoxa ibilungiselela olu hlelo luhlaziyiweyo. Incedwa yeyoku-1 kwabaseKorinte 14:8, 9, le komiti ibifuna ukuqinisekisa ukuba uhlelo oluhlaziyiweyo kuya kuba lula ukulufunda. Le komiti yayikuphepha ukuguqulela igama negama kuba oko kuyenza isithakale intsingiselo yoko kuthethwa yiBhayibhile.
Ngokomzekelo, xa bekunokuguqulelwa igama ngalinye kwiGenesis 31:20 ibiya kuthi: “UYakobi waba intliziyo kaLabhan.” Noko ke, iqhalo lesiHebhere elisetyenzisiweyo linentsingiselo eyahlukileyo xa ulithelekisa nelesiNgesi, ngenxa yoko ngoku iNguqulelo Yehlabathi Elitsha ilichaza ngolu hlobo eli binzana: “uYakobi wamoyisa ngobuqili uLabhan.” Ngokufanayo, eyoku-1 kwabaseKorinte 7:39 ibinokuthi umfazi unokutshata enye indoda xa umyeni wakhe “enokulala.” Ekubeni ngamanye amaxesha iZibhalo zisebenzisa “ukulala” xa zithetha ngokufa, iNguqulelo Yehlabathi Elitsha ikwenza kucace oku ngokusebenzisa ibinzana elithi xa “ingalala ekufeni.”
UMzalwan’ uMorris wathi: “IBhayibhile yabhalwa ngolwimi lwabantu abaqhelekileyo
“Ukusebenzisa ‘Amazwi Ayolisayo Namazwi Achanileyo Enyaniso.’ ”
UDavid Splane weQumrhu Elilawulayo wanikela intetho esekelwe kwiNtshumayeli 12:10. Ababhali beBhayibhile babelumkile xa bebhala iingcinga zikaThixo, yaye iKomiti yeBhayibhile yeNguqulelo Yehlabathi Elitsha yokuqala yenza ngokufanayo. Nalo ke uhlelo oluhlaziyiweyo lakutshanje lusalandela umgaqo ofanayo othi: ‘Bhala amazwi achanileyo enyaniso’ uze wenze umyalezo kaThixo ucace kangangoko kunokwenzeka.
UMzalwan’ uSplane wathi: “Amagama esiNgesi amaninzi aneentsingiselo ezahlukahlukeneyo.” Ngokomzekelo, iiNguqulelo Zehlabathi Elitsha ezingaphambi kweka-2013 zesiNgesi bezisebenzisa ibinzana elithi, “isizekelo samazwi aphilileyo” kweyesi-2 kaTimoti 1:13. Eli gama lithi “isizekelo” lithetha izinto ezahlukahlukeneyo, enye yazo “ngumfanekiso owenziwe kakuhle.” Ngokwendlela elichazwe ngayo eli gama, abanye baye bathi eli binzana lithetha ukuba iimfundiso zeBhayibhile zithandeka njengomfanekiso owenziwe kakuhle. Kodwa ke, eyona ndlela isondeleyo kulwimi lwamandulo yokuguqulela eli binzana ithi, ‘umzekelo esimele siwuxelise.’ Ngoko le Bhayibhile ihlaziyiweyo isebenzisa ibinzana elithi, ‘umzekelo wamazwi aphilileyo.’
UMzalwan’ uSplane wachaza nohlaziyo olwenziweyo ukuze lucace utshintsho oluye lwakho kulwimi lwesiNgesi. Ngokomzekelo, iiNguqulelo Zehlabathi Elitsha ezingaphambi kweka-2013 zesiNgesi bezisebenzisa ibinzana elithi ‘ukubethelela,’ xa zithetha ngokubulawa kukaYesu. Ngendlela elisetyenziswe ngayo eli gama, abantu abaninzi baye babe nomfanekiso womntu ogqojozwe umzimba ngesibonda somthi. Ekubeni uYesu wayengagqojozwanga ngesibonda sentuthumbo, iBhayibhile ehlaziyiweyo isebenzisa ibinzana elithi, ‘wabethelelwa esibondeni,’ xa ichaza indlela uYesu awabulawa ngayo.
UMzalwan uSplane waqukumbela ngokuthi: “Sithandazela ukuba ukuyifunda kwenu kakuhle iNguqulelo Yehlabathi Elitsha ehlaziyiweyo kuya kunisondeza
Umqukumbelo.
UMzalwan’ uPierce waye wafanisa iBhayibhile entsha nesidlo esilungiselelwe nguYehova ‘esineoli eninzi.’ (Isaya 25:6) Waqukumbela ucwangciso ngendlela efanelekileyo ngokucela abaphulaphuli ukuba bacule ingoma 114 enomxholo othi “Incwadi KaThixo—Ixabisekile” kwiculo elithi Culela UYehova.
Funda Okungakumbi
IBhayibhile Eyomeleleyo
INguqulelo Yehlabathi Elitsha YeZibhalo Ezingcwele ehlaziyiweyo ka-2013 iyabukeka yaye yomelele.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
3 USolomon wendiselana+ noFaro ukumkani waseYiputa waza wathabatha intombi kaFaro+ wayizisa kwisiXeko sikaDavide,+ de wagqiba ukwakha eyakhe indlu+ nendlu kaYehova+ nodonga lwaseYerusalem macala onke.+
2 Kuphela abantu babebingelela kwiindawo eziphakamileyo,+ kuba igama likaYehova lalingakhelwanga ndlu ngezo mini.+
3 Yaye uSolomon waqhubeka emthanda+ uYehova ngokuhamba emimiselweni kaDavide uyise.+ Kuphela wayebingelela kwiindawo eziphakamileyo+ rhoqo eqhumisa neminikelo.
4 Ngako oko ukumkani waya eGibheyon+ esiya kubingelela, kuba leyo yayiyindawo ephakamileyo enkulu.+ USolomon wanikela imibingelelo etshiswayo eliwaka phezu kwesibingelelo.+
5 UYehova wabonakala+ kuSolomon ephupheni+ ngobusuku eGibheyon; yaye uThixo wathi: “Cela into ndikuphe.”+
6 USolomon wathi: “Wena ngokwakho umenzele ububele bothando obukhulu+ umkhonzi wakho uDavide ubawo njengoko wayehamba phambi kwakho enyanisweni nasebulungiseni+ nangokuthi tye kwentliziyo kuwe; yaye waqhubeka ubugcinile kuye obu bubele bothando bukhulu, kangangokuba wamnika unyana ukuba ahlale etroneni yakhe njengalo mhla.+
7 Yaye ke, Yehova Thixo wam, wena ngokwakho umkhonzi wakho umenze ukumkani esikhundleni sikaDavide ubawo, yaye mna ndiyinkwenkwana.+ Andikwazi ukuphuma nokungena.+
8 Kwaye umkhonzi wakho uphakathi kwabantu bakho obanyulileyo,+ inkitha yesizwana esingenakubalwa okanye silinganiswe ngobuninzi.+
9 Umele umnike umkhonzi wakho intliziyo ethobelayo yokugweba+ abantu bakho, ukuqonda phakathi kokulungileyo nokubi;+ kuba ngubani na okwaziyo ukugweba+ esi sizwana sakho silukhuni?”+
10 Yaye le nto yayikholekile emehlweni kaYehova, ngenxa yokuba uSolomon wayeyicelile.+
11 Yaye uThixo wahlabela mgama wathi kuye: “Ngenxa yokuba ucele le nto kwaye ungazicelelanga imihla emininzi okanye ubutyebi+ okanye umphefumlo weentshaba zakho, yaye uzicelele ukuqonda ukuze uve amatyala,+
12 khangela! ngokuqinisekileyo ndiya kwenza ngokuvumelana namazwi akho.+ Khangela! ngokuqinisekileyo ndiya kukunika intliziyo elumkileyo nenokuqonda,+ ukuze kungabikho onjengawe phambi kwakho, nasemva kwakho kungaveli onjengawe.+
13 Yaye oko ungakucelanga ndiya kukunika,+ kokubini ubutyebi+ nozuko, ukuze kungabikho unjengawe phakathi kookumkani, yonke imihla yakho.+
14 Kwaye ukuba uya kuhamba ezindleleni zam ngokugcina imimiselo yam+ nemiyalelo yam, kanye njengoko uDavide uyihlo wahambayo,+ ndiya kuyolula nemihla yakho.”+
15 Ekuvukeni kukaSolomon,+ wabona ukuba ibiliphupha. Waza wafika eYerusalem wema phambi kwetyeya+ yomnqophiso kaYehova waza wanikela imibingelelo etshiswayo wenza neminikelo yobudlelane+ wenzela nabakhonzi+ bakhe bonke itheko.+
16 Ngelo xesha abafazi ababini, oonongogo,+ beza kukumkani baza bema phambi kwakhe.+
17 Ngoko omnye umfazi wathi: “Ndiyangxengxeza, nkosi yam,+ mna nalo mfazi sihlala endlwini enye, kangangokuba ndiye ndazala kufuphi naye endlwini.
18 Yaye kuye kwathi ngosuku lwesithathu emva kokuba ndizele, lo mfazi naye wazala. Kwaye besikunye. Bekungekho mntu wasemzini obekunye nathi endlwini, kungekho bani ngaphandle kwethu sobabini endlwini.
19 Kamva unyana walo mfazi uye wafa ebusuku, ngenxa yokuba uye walala phezu kwakhe.
20 Ngoko uye wavuka ezinzulwini zobusuku waza wamthabatha unyana wam ecaleni kwam ngoxa ikhobokazana lakho belilele waza wambeka kwesakhe isifuba, kwaye unyana wakhe ofileyo uye wambeka esifubeni sam.
21 Ekuvukeni kwam ekuseni ukuze ndincancise+ unyana wam, yabona, ufile. Ngoko ndiye ndamhlolisisa ngokusondeleyo ekuseni, kwaye, khangela! akanguye unyana wam endamzalayo.”
22 Kodwa omnye umfazi wathi: “Hayi, kodwa unyana wam ngulo uphilayo yaye unyana wakho ngulo ufileyo!” Ngalo lonke eli thuba lo mfazi wayesithi: “Hayi, kodwa unyana wakho ngulo ufileyo yaye unyana wam ngulo uphilayo.” Kwaye baqhubeka bethetha phambi kokumkani.+
23 Ekugqibeleni ukumkani wathi: “Lo uthi, ‘Lo ngunyana wam, ophilayo, yaye unyana wakho ngulo ufileyo!’ kwaye lowa uthi, ‘Hayi, kodwa unyana wakho ngulo ufileyo yaye unyana wam ngulo uphilayo!’”
24 Yaye ukumkani wahlabela mgama wathi:+ “Madoda, ndifuneleni ikrele.” Ngoko alizisa ikrele phambi kokumkani.
25 Wathi ukumkani: “Madoda, candani kubini lo mntwana uphilayo nize ninike omnye umfazi elinye icala nelinye omnye.”
26 Kwaoko umfazi owayengowakhe unyana ophilayo wathi kukumkani (kuba iimvakalelo+ zakhe zavuseleleka ngaphakathi ngenxa yonyana wakhe,+ kangangokuba wathi): “Ndiyangxengxeza,+ nkosi yam! Madoda, mnikeni yena umntwana ophilayo. Ningambulali nangayiphi na indlela.” Ngalo lonke eli thuba omnye umfazi wayesithi: “Akayi kuba ngowakho engayi kuba ngowam. Madoda, candani!”+
27 Akutsho ukumkani waphendula wathi: “Madoda, mnikeni umntwana ophilayo, ningambulali nangayiphi na indlela. Ngunina lo.”
28 Wonke uSirayeli wasiva isigwebo+ esasenziwe ngukumkani; yaye boyika ngenxa kakumkani,+ kuba babona ukuba ubulumko+ bukaThixo babungaphakathi kuye ukuba aphumeze isigwebo.
Yithumele
Yithumele
1 Kumkani 3
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=11&Chapter=3&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D3%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg